Ҳуқуқбузарликлар профилактикаси самара бермоқда – Бухоро шифокори\nБош саҳифа > Жамият > Ҳуқуқбузарликлар профилактикаси самара бермоқда\nЎзбекистон Республикаси Президентининг 2017 йил 14 мартдаги “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида”ги ПҚ 2833-сонли қарори вилоят соғлиқни сақлаш бошқармаси тузилмасидаги тиббий муассаса ва корхоналарда ҳам тегишлича ижро этиб келинмоқда. Икки йилдан буён шаҳар ва туманлар тиббиёт бирлашмаларида, вилоят даражасидаги даволаш-профилактика муассасаларида мунтазам равишда ҳар ҳафтанинг пайшанба куни “Ҳуқуқбузарликлар профилактикаси куни” сифатида ҳуқуқий тарғибот ишглари олиб борилмоқда. Бундан ташқари, тиббий-ҳуқуқий маълумотлар билан қуроллантирилган тажрибали мутахассислар ҳудудлардаги мактаб ва коллежларда, маҳаллаларда бўлиб, жамоатчилик вакиллари ҳамда ҳуқуқ-тартибот органлари вакиллари билан биргаликда учрашувлар ўтказиб келмоқдалар.\n2018 йил давомида соғлиқни сақлаш ходимлари ташаббуси билан ўтказилган 3105 та ана шундай тадбирларнинг 2296 таси тиббий муассасаларда, 502 таси маҳаллалар ва 307 таси таълим муассасаларида ташкил этилди.\nТиббиёт ходимлари ҳуқуқбузарликларнинг олдини олишда, асосан, инсон ҳаёти ва саломатлигига хавф солувчи ижтимоий кўринишларнинг келиб чиқиш сабаблари, руҳий ва жисмоний зўриқишлар оқибатида рўй берувчи касалликлар ҳақида суҳбатлар, мунозаралар ўтказиб, иштирокчиларнинг саволларига батафсил жавоб берган ҳолда уларнинг маънавий-маърифий дунёқарашларини бойитишга ҳисса қўшаяптилар.\nЯқинда, 14 мартда ўтказилган “Ҳуқуқбузарликлар профилактикаси” кунининг мавзуси этиб “Эрта никоҳ – калта нигоҳ” шиори танланган эди. Худди шу мавзуда “Бухоро шифокори” газетасининг тарғибот лойиҳаси ҳам, мана, салкам бир йилдан буён “ННТ ва фуқаролик жамияти бошқа институтларини қўллаб-қуватлаш фонди” гранти асосида амалга ошириб келинмоқда. Тиббиёт ходимлари ва таҳририят аъзоларининг мақсадлари муштараклиги ушбу профилактик тадбирларнинг мазмунли ва қизиқарли ўтишини таъминлади. Шуни қайд этиш керакки, 2018 йилда вилоятда ёшларнинг никоҳ ёшига етмасдан турмуш қуриш ҳолатлари битта ҳам қайд этилмаган. Бунда албатта профилактика ишларининг ҳамда юқоридаги лойиҳа амалга оширилаётганининг сезиларли самараси бор.\nВССБ Ҳуқуқбузарликлар профилактикаси ва жиноятчиликнинг олдини олиш мониторинги масъул ходими.


Ўзбекистон-Тожикистон: Чегара постига ҳужум, қурбонлар бор... - BBC News O'zbek\nЎзбекистон-Тожикистон: Чегара постига ҳужум, қурбонлар бор...\nФото муаллифлик ҳуқуқи AFP/Tajikistan government\nЎзбекистон - Тожикистон: Ҳужум ИШИДнинг ишими? ИШИД нега жим? - Тожикистон томонининг даъвоси ҳозир худди шу каби саволларни пайдо қилмоқда.\nРасмий Душанбега кўра эса, Ўзбекистон-Тожикистон ўртасидаги "Ишкобод" чегара постига уюштирилган ҳужум ИШИДнинг ишидир.\nЎзбекистон томони эса, ҳали-ҳануз бу хусусда бирор бир баёнот билан чиқмаган.\nЎнлаб жангарилар бу ишни қўшни Афғонистоннинг шимолий-шарқий Қундуз вилоятидан ўтиб, амалга оширишган.\nҚундуз Афғонистоннинг энг беқарор шимолий-шарқий иккита вилоятидан биттаси бўлади.\nИШИД Афғонистонда ўзининг илк тайёргарлик жамлоқларига асос солган вилоят саналади.\nАммо, Қундуз масъулларининг Би-би-си Ўзбек хизматига билдиришларича, бирор бир жангари ўз ҳудудларини кесиб, Тожикистонга ўтмаган.\nҲужумга тутилган чегара пости пойтахт Душанбедан 60 чақиримча узоқликда жойлашган.\nЎзбекистон ва Тожикистон ўртасида чегара ўтиш нуқтаси вазифасини ҳам бажарган.\nТожикистоннинг Ўзбекистон билан бевосита чегарадош ғарбий Рўдакий туманида жойлашган.\nТуманда Тожикистон давлат чегарасини қўриқловчи чегара бўлинмаси ҳам фаолият олиб борган.\nБу чегара пости орқали пиёдалардан ташқари автомобиллар ҳам ўтган.\nЧегаранинг шу қисмида жойлашган бошқа постларга қараганда, нисбата кичик бўлган.\nХабарларга кўра, ҳодиса ўтган тунда юз берган.\nЖангарилар экани айтилаётган шахслар тўртта автомобилда бўлишган.\nҲужум қилган 20 нафар жангаридан 15 таси ўлдирилган.\nБештаси қўлга олинган ва ҳозир сўроқ қилинмоқда.\nБи-би-си билан суҳбатда бўлган тожикистонлик яна бир журналистнинг ўз манбасига таяниб айтишича, ҳужумчиларнинг ҳаммаси қурбон бўлмаган, айримлари қочишга улгурган.\n"Ҳужум давомида чегара постидан ўқотар қуроллар бу гуруҳ аъзолари қўлига ўтган".\nДушанбедаги мустақил журналист Искандар Фирузнинг айтишича, ҳужум ортидан чегара постига элтувчи йўллар ёпилган.\nЖурналистлар илова у ерга бирор бир кишининг ўтиши, киришига изн берилмаётир.\nЧегара пости ёпиб қўйилган ва ҳужум сатҳида текширув ишлари бормоқда.\nПойтахт Душанбе ва унга туташ туманларда хавфсизлик чоралари кучайтирилган.\nЙўлларни қўриқлаш учун ҳатто зирхли машиналар ҳам ташланган.\n"Ишкобод" чегара пости...\nФото муаллифлик ҳуқуқи Asiaplus/official\nЖурналист суҳбатдошимизга кўра, Ўзбекистон ва Тожикистон ўртасидаги алоқалар илиши ортидан, бу чегара пости, ҳатто, рамзий маънода амалда бўлган.\nХудди шу боис ҳам, сўнгги йилларда, дейлик, тожик-афғон чегараси қадар кучли қўриқланмаган.\nЎтган тунги ҳужум манзарасида худди шу омил ҳам қатор саволларни пайдо қилмай қўймаган, дейди Искандар Фируз.\nЯъни, унга кўра, шу каби чегара постини ҳужумга тутиш жангариларга нега керак бўлган?...\nБундан ташқари, суҳбатдошимиз наздида, ҳар икки томондан берилган қурбонларнинг сонига оид рақамлар ҳам қизиқ.\n"Қандай қилиб, 15 жангари ўлдирилган бир манзарада Тожикистон томони талофати фақат битта чегарачи бўлган...Полиция ходимига келсак, ҳужум маҳали эмас, таъқиб жараёнида қурбон бўлган", - дейди у.\nЖурналистга кўра, сўнгги ҳужум Тожикистонда Конституция куни муносабати билан расман таътил бўлган бир кунга тўғри келган.\nБу ҳам бошқа муқобил манбалардан маълумот олишни умуман имконсиз қилиб қўйган.\nМарказий Осиё, Тожикистон ва ИШИД\nАгар, тожик масъуллари даъволари рост бўлса, бу ИШИД сўнгги икки йил ичида Тожикистон ҳудудида ўзи уюштирганини даъво қилган учинчи қонли ҳодиса бўлади.\nАммо бундан аввалги икки ҳолатдан фарқли тарзда ИШИД сўнгги ҳужум борасида ҳозирча жим, ҳалича масъулиятни ўз зиммасига олиб чиқмаган.\nИШИД ўзи жавобгар эканини айтган илк ҳужум Тожикистонда ўтган йил ёз ойида Афғонистон билан бевосита чегарадош жанубий Хатлон вилоятида амалга оширилган.\nҲужум бир гуруҳ хорижлик сайёҳларга қаратилган ва натижада улардан тўрт нафари қурбон бўлишган.\nБунинг ортидан, ИШИД шу йил май ойида пойтхат Душанбе шарқида жойлашган Вахдат қамоқхонасида юз берган исён ўз ишлари эканини иддао қилиб чиққан. Бу ҳодисада камида 29 маҳбус ҳалок бўлгани хабар қилинганди.\nАммо ўтган тунгиси илова ҳар уч ҳодисада ҳам ҳар икки томоннинг даъволари мустақил журналистлар ва таҳлилчилар томонидан анчайин скептик қарши олинган.\nУлар бу каби иддаоларни, бир томондан, расмий Душанбенинг мухолифатга босимларни янада кучайтириш, бошқа тарафдан, ИШИДнинг ўзини пропаганда қилиш истаги билан изоҳлашганди.\nДушанбедан мустақил журналист суҳбатдошимиз ҳам, Тожикистонда сўнгги йилларда инсоний талафотлар билан якунланган қандай қуролли воқеа юз бермасин, уни албатта ИШИДга нисбат бериш анъанага айланиб қолгани воқеълигига алоҳида диққат қаратади.\nШуни ҳам алоҳида таъкидлаш жоизки, раҳбарларининг, айниқса, сўнгги йиллардаги ошкора ва жиддий хавотирларига қарамай, бунгача бирор бир Марказий Осиё давлати на-да Толибон ва на-да ИШИД гуруҳининг бу каби ҳужумига саҳна бўлган.\nБу жангари гуруҳларнинг бирор бир жиддий ҳужуми таҳдиди остида қолмаган.\nСуҳбатдошимизнинг айтишича, Тожикистон-Афғонистон чегараси шундоқ ҳам икки ҳафтадан буён кучайтирилган тартибда қўриқланаётган бўлган.\nЎзбекистон-Тожикистон чегарасида вазият эса, барқарор, бошқа постлар орқали ўтиб-қайтишлар одатдагидек давом этмоқда.\nАммо Ўзбекистон томонига ўтаётган айрим тожикистонликлар шикоятда.\nУларга кўра, ўзбек чегарачилари ва ҳарбийлари одатдагисидан кўра анчайин талабчанлик қилишмоқда, дейди журналист.\nРасмий Тошкент сўнгги ҳужум борасида ҳозирча жим.\nАммо, Россия ахборот агентликлари ёзишича, Ўзбекистон Тожикистон томони билан юз берган ҳодисани ўрганмоқда.\nТожикистон: ИШИД маҳбуслари қамоқхонада исён кўтарди, 32 киши ҳалок бўлди\nТожикистон: Хорижлик сайёҳларга ҳужум қилганлар устидан суд бошланди\n28 Октябр 2018


Фурқат Файзиев уч марта уйланиб, икки марта ажрашгани ҳақида гапирди (видео) - EFFECT.UZ\nФурқат Файзиев уч марта уйланиб, икки марта ажрашгани ҳақида гапирди (видео)\n. 15:07 | 29.06.2021\n«Шайтанат» фильмидаги Ҳосилбойвачча роли билан танилган Фурқат Файзиев уч марта оила қуриб, икки марта ажрашгани ҳақида «Intervyu Tv»га берган интервьюсида айтиб берди.\n«Аввалги Фурқатдан сўраганингизда балки қандайдир гапларни айтиб берар эди. Ҳозирги Фурқатдан сўраётган бўлсангиз, ёш эдим, ёшлик бебошлик. Чунки турмуш бу- фақат муҳаббат билан эмас, икки томондан меҳнат, қарсак икки қўлдан чиқади. Чиройли турмуш қуриш учун 24 соат меҳнат қилиш керак. Бу ҳозирги фикрим, вақт ўтганидан кейин инсонни фикрлаши ҳам ўзгаради» – Фурқат Файзиев.\nСуҳбат давомида актёр Фурқат Файзиев нима сабаб 10 йилдан буён Қозоғистонда яшатганини ва кино оламида актёрлар қанчалик қадрлангани борасида ўзининг фикрларини билдириб ўтган.\nTeglar:«Шайтанат», Фурқат Файзиев, Ҳосилбойвачча\nФермер хўжалиги ерини сотган фирибгар аниқланди\nЖаҳон банки Ўзбекистонга 380 млн доллар кредит ажратади


Рублнинг долларга нисбатан 20% қулаши бу ажойиб - Мантуров\nВазирнинг сўзларига кўра, миллий валюта курси пасайиши маҳаллий ишлаб чиқарувчиларни камроқ импортга боғлиқ бўлишга ундайди ва маҳаллий хом-ашё асосида ишлайдиган корхоналарга ютуқ беради.\nТОШКЕНТ, 15 окт — Sputnik. Россия Савдо ва саноат вазири Денис Мантуров Bloomberg нашрига берган интервьюсида рубл курсининг пасайиши - бу "ажойиб", - деб атади. РИА Новости хабарига асосан.\nВазирнинг сўзларига кўра, миллий валюта курси пасайиши маҳаллий ишлаб чиқарувчиларни камроқ импортга боғлиқ бўлишга ундайди ва маҳаллий хом-ашё асосида ишлайдиган корхоналарга устуворлик беради.\n"Йил бошидан буён содир бўлган рублнинг салким 20 % қадрсизланиши - бу Россия компаниялари хорижий маҳсулотларга муҳтожлигини камайтиришга интилиши учун яхши шароит яратади", - деди Мантуров.\nШунингдек Мантуров ҳукумат томонидан ҳам бизнесни қўллаб-қувватлаш чоралари режалаштирилаётганини маълум қилди.\n"Биз инқироз чўққиси ортда қолди деб умид қиламиз. Иқтисод кўп соҳаларда жуда тез тикланди", - деди Мантуров.\nМиллий валюта қадрсизланиши нефт нархининг тушиши ва Россияга нисбатан санкциялар пўписаси оқибатида содир бўлди, дейилган Bloomberg хабарида. Албатта коронавирус эпидемияси ҳам бунга ўз ҳиссасини қўшди. Лекин иккинчи кварталда сусайиши кузатилган Россия иқтисоди ёз давомида ўзини тиклаб олди.


Покистон бош разведкачиси ишдан олинди\n12 апрел 2021, Тошкент вақти: 00:57\nПокистон разведка хизмати бошлиғи генерал-лейтенант Надим Тож лавозимидан бўшатилди. Таҳлилчилар фикрича, Ғарб давлатлари томонидан толибларни яширинча қўллаб келаётгани иддао қилинган Надим Тож Покистон ҳарбийлари сафида ўтказилаётган тозалаш жараёнида лавозимидан четлатилган.\nПокистон ҳарбий разведка хизмати бошлиғи лавозимини Афғонистонга чегарадош вилоятларда жанггариларга қарши ўтказилаётган ҳарбий операцияларга қўмондонлик қилиб келган генерал-лейтенант Аҳмад Шужо Пашшо эгаллайди.\nЎтган йил Покистон армияси қўмондони лавозимини тарк этишга мажбур бўлган собиқ президент Парвез Мушарраф ўз ўрнига генерал Ашфақ Каянини тайинлаган эди. Қарийиб бир йилдан бери қуролли кучлар қўмондони вазифасини бажариб келаётган Каяни 29 сентябр куни Покистон армияси қўмондонларидан 14 нафари ўз лавозимини тарк этганини эълон қилди. Покистон армияси матбуот хизмати бошлиғи генерал Атар Аббос буни одатдаги кадрлар алмашинуви дея изоҳлади.\nБироқ ҳарбий масалалар бўйича Лондонда чиқадиган "Jane's Defence" ҳафталигининг Жанубий Осиё бўйича мухбири Раул Беди бунинг ортида бошқа сабаблар ҳам бор деган фикрда: “Менимча, бу армия қўмондони генерал Каяни ўз мавқеини мустаҳкамлаш йўлида қилаётган уринишининг бир қисмидир. Чунки, охирги олти ёки саккиз ой ичида армиянинг юқори лавозимларига бошлиқлар ўша пайтда қуролли кучлар қўмондони ва президент бўлган Парвез Мушарраф томонидан тайинланган эди. Менимча, генерал Каяни ҳам армия устидан ўз назоратини кучайтиришга уринмоқда ва муҳим жойларга ўз одамларини тайинламоқда” – дейди Раул Беди.\nПокистон ҳарбийлари, айниқса, разведка хизматида кадрлар алмашинувини бу мамлакатда вазият барқарор бўлишидан ва Исломобод терроризмга қарши курашни давом эттиришидан манфаатдор бўлган АҚШ ва унинг Иттифоқчилари диққат билан кузатмоқда.\nҒарб расмийлари Афғонистондаги Толибон ҳаракатини ташкил этишда ёрдам берган Покистон разведка хизмати терроризмга қарши курашда яна икки томонлама ўйин қилаётган бўлиши мумкинлигидан шубхаланмоқда.\nАфғонистон ва Ҳиндистон расмийлари Покистон разведка хизматини июл ойида Кобулдаги Ҳиндистон элчихонасига қарши уюштирилган бомба ҳужумига алоқадорликда айблаган. Покистон эса бу айбловларни кескин рад қилиб келмоқда. Бироқ 2006 йилда Парвез Мушарраф Покистон резведка хизматининг истеъфодаги айрим зобитлари экстремистларни қўллаб-қувватлаётган бўлиши мумкинлигини эҳтимолдан соқит қилмаган.\nАфғонистон-Покистон чегара минтақасида Покистон ҳарбийлари билан НАТО ва АҚШ кучлари ўртасида отишмалар юз бераётган бир пайтда Ғарб давлатлари Покистон раҳбарларига ҳарбий разведка раҳбариятида ўзгартириш қилиш борасида босимни кучайтирмоқда.\n“Бу ҳам террорга қарши ўтказилаётган кенг кўламли урушга боғлиқ. Чунки сўнгги тўрт беш ой давомида АҚШ Покистонга босимни кучайтирди. Покистон разведкасини ҳарбий техника, разведка маълумотлари ва моддий ёрдам билан таъминлаб келган Вашингтон Покистон разведкаси ходимларини толибларга ёрдам бераётганликда айблаган. Шу боис бу ўзгаришлар Покистон разведка хизматининг мақсади жиддий экани ва толибларга қарши кураш давом этишини Вашингтонга кўрсатишдан ҳам иборат” – дейди ҳарбий масалалар бўйича Лондонда чиқадиган "Jane's Defence" ҳафталигининг Жанубий Осиё бўйича мухбири Раул Беди.\nХавфсизлик масалалари бўйича Исломободдаги таҳлилчи, Покистон армияси собиқ генерали Талат Масуд Беди айтган фикрга қўшилади. Масуд эътиборни Покистон ҳарбий разветкасидаги ўзгаришлар бу ҳақда Ғарб матбуотида жуда кўп мақолалар ёзилаётган бир пайтда амалга ошганига қаратади. Унинг фикрича, Покистон армияси қўмондони Каяни ҳарбий разведка хизмати бошлиғи лавозимига ўз одамини тайинлаш орқали ўзига хайрихоҳ гуруҳни тузган. Ўз навбатида бу унга армияни ишонч билан бошқариш имкониятини беради.


Ҳиндистон компанияси “Ақлли шаҳар” технологияларини ривожлантириш бўйича ўз таклифларини беради - “Elektron Hukumat” tizimini rivojlantirish markazi\nVisionCraft компанияси маълумотларни қайта ишлаш марказларини шакллантириш масалалари билан шуғулланади ва тиббиёт, қурилиш, кўчмас мулк, тўқимачилик, энергетика ва бошқа соҳаларда ўз эътиборини жамлаган.\nУчрашув мобайнида хорижий компаниянинг ахборот технологиялари соҳасидаги ютуқларига алоҳида эътибор қаратилди.\nЭлектрон ҳукумат тизимини ривожлантириш бўйича олиб борилаётган ишлар хусусида Марказ директорининг биринчи ўринбосари Данияр Атаджанов маълумот бериб ўтди. Ўзбекистонда давлат бошқаруви соҳасида замонавий инновацион технологияларни жорий этиш бўйича режалаштирилган ишлар ҳиндистонлик вакилда катта қизиқиш уйғотди.\n“Ақлли шаҳар” технологияларини ривожлантириш бўйича лойиҳаларни амалга ошириш масалалари музокараларнинг асосий мавзусига айланди. Томонлар эришилган келишувларнинг тез орада ўзининг амалий аксини топиши заруратини билдиришди.


“ФОРИШ АГРО НУРАФШОН” ЮКСАЛИШ САРИ ҚАДАМ ҚЎЙМОҚДА » Фориш тумани ҳокимлиги расмий сайти\nФориш тумани ҳокимлиги » Янгиликлар » “ФОРИШ АГРО НУРАФШОН” ЮКСАЛИШ САРИ ҚАДАМ ҚЎЙМОҚДА\n“ФОРИШ АГРО НУРАФШОН” ЮКСАЛИШ САРИ ҚАДАМ ҚЎЙМОҚДА\nЧорвачилик, боғдорчилик, деҳқончилик ва узумчиликка ихтисослашган кўп тармоқли “Фориш агро Нурафшон” масъулияти чекланган жамиятида 2021 йилда 500 гектар ерда томчилатиб суғориш технологияси асосида узумзор яратиш белгиланган бўлиб, ҳозирги кунда 40 гектар ерга ҳосилдор ток кўчатлари экиб бўлинди.\nТок кўчатлари экиш ишларида 100 нафарга яқин ёшлар иштирок этяпти. Уларнинг ҳар бирига кунлик бажарган ишлар учун 70 минг сўмдан иш ҳақи тўлаб берилмоқда.\nБундан ташқари масъулияти чекланган жамияти жамоаси чорва моллари озуқа базасини мустаҳкамлаш учун 600 гектар ерда бошоқли дон экинлари ҳам етиштиради. Айни кунда бошоқли дон экинлари экиладиган майдонлар шудгорланиб, экишга тайёрлаш ишлари амалга оширилмоқда. Бошоқли дон экинлари ёмғирлатиб суғориш технологияси асосида суғорилади.\n- Чорва моллари наслини яхшилаш, гўшт етиштиришни кўпайтириш мақсадида Испаниядан 300 бош зотдор “Астаф” номли қўйлар олиб келинди. Эчкичиликни йўлга қўйиш, шифобахш эчки сути етиштиришни йўлга қўйиш мақсадида Австриянинг “Баер” фирмаси билан 300 дона сут берадиган наслдор эчки харид қилиш мақсадида шартнома имзоладик. Яқин 1-2 йил ичида етиштирилган барча қишлоқ хўжалик маҳсулотларини қайта ишлашни ҳам йўлга қўямиз, – дейди масъулияти чекланган жамият раиси Хуршид Жўрақулов.\nТуман ҳокими Икром Матиев “Фориш агро Нурафшон” МЧЖ фаолияти билан яқиндан танишиш мақсадида ташриф буюрар экан, бу ерда амалга оширилаётган ишлар билан танишиб, ток кўчатлари экаётган ёшлар билан суҳбатлшди. Уларга яратилган шарт-шароитлар ва МЧЖ фаолияти билан яқиндан танишди.\nИш қидириб юрган барча фуқаролар диққатига


Вақт жуда тез ўтяпти. Бугунги режаларимизни охирига етказмай туриб, эртани қарши оляпмиз. Буюмлар, одамлар сингари вақт ҳам қадрини йўқотиб бораётгандек гўё. Кечагина “Шаҳнозабону вафот этди”, – деган хабардан карахт бўлган бўлсам, бугун унинг йўқлигига, энди қўшиқлари билан хотирамизда қолганига бироз бўлсада кўникдим. Яхшиям хотира бор. Ўзимизга қадрли одамларнинг суратларини кўриб, улар билан ўтган дамларни эслаб кўнглимиз бироз таскин топади. Шаҳнозабонудан эса яқинларию мухлисларига таскин берувчи юзлаб қўшиқлар, кўнгил нолалари қолди. Уларни ҳар эшитганда тўлқинланиб кетасан.\nШаҳнозабонунинг ҳаёти ва ижодига бағишланган кўрсатувни тайёрлашга бел боғлаб, ишни унинг бир вақтлардаги қўшиқлари ва клипларини қидириб топишдан бошладик. Қўлимизга хонанданинг қачонлардир онасига ёзган мактуби тушиб қолди. Шаҳнозабону оиланинг тўнғич фарзанди, ота-онасининг суянчиғи, тиргаги эди. У ота-онасига қанчалик тиргак бўлган бўлса, ота-онаси ҳам у учун энг катта давлат, бойлик эди. У онасига шунчалар боғланиб қолган эдики... Хонанданинг катта саҳнага қўйган илк қадами ҳам “Она” номли қўшиқдан бошлангани ҳам бежиз эмас. Ўзбекистонда хизмат кўрсатган артист Раъно Ярашева Шаҳнозабону ҳақидаги хотираларида “Шаҳноза онасини йўқотгандан кейин анча чўкиб қолди. Ҳаётга қизиқиши йўқолди. Фарзанди учун ҳам онасининг вафотига бардош бера олди, бўлмаса...”, – деган эди.\nҚўлимизга тушиб қолган икки энлик мактубда Шаҳнозабону юрагидаги борини қоғозга тўкиб солган. Унда хонанда 2005 йил “Истиқлол” санъат саройида тақдим этган концерт дастуридаги хотираларини, ўша чоғда юрагидан кечган кечинмаларини қоғозга туширган. Хатни тўлалигича эътиборингизга ҳавола этамиз.\nКучли нур таратаётган чироқлар кўзларимни қамаштириб, залда ўтирган меҳмонлар орасидан У кишини аниқ ва равшан кўришимга халақит берарди. Қатори, жойи мени ёдимда аниқ қолган ва ҳамон сақланаётган чиптани қўлларига тутқаза туриб, “Албатта, боринг-а”, – деган сўзларим жавобсиз қолгандаги кўнглим қалқинишларини маъносиз табассум билан яширишга уриниб, кўзларига боқиб турган онларим — Келармикан? Келмаса-чи? Оҳ, унда бу саҳнада туришларим, қушдай енгил учишларим, мен озодман, озод қушман деб қаҳқаҳа отиб кулишларим, бағримни тўлдирган гулдасталар, қўшиқларим пардасидан баландроқ чалинган қарсаклар, шу нурли чироқ сўниши билан барчаси тугаганидек сароб, сароб, саробдир!\nЎзимни овутишга, чалғитишга уринаман. — Албатта, келадилар, келадилар! Чунки, шу ташриф бутун ҳаётимни шу ёруғ дунёда мавжудлигимни, борлигим, юрагим, боримни қўшиб куйлаётган қўшиқларим парвозини, фарзандимнинг бегуноҳ табассуми, ёримнинг аламлар етказувчи аччиқ изтиробларини, ён атрофдаги турли-туман миш-мишу ғийбатларнинг барча-барчасини тарозининг бир палласига солсаю, бир палласига шу ташрифни қўйса, ишонинг шу ташриф барчасидан азизроқ ва устунроқдир. Тўғри, гўёки мен ўзимни усиз ҳам яшай оладигандек ва у чидашга, сабр қилишга мажбур деб ўйлаётгандек тутишим, ташқаридан кўринганда ростдек, аслида-чи?\nОнажон, она бўлиб кўпроқ қадрингизга етдим. Оначалик, сизчалик ҳеч ким мен учун куймаслигини, бахтимни, омадимни, тинчлигимни, бағри бутунлигимни сиздан бошқа ҳеч ким Яратгандан сўрамаслигини биламан. Бошимдан кечган ўн беши қоронғу кунларимда мендан ҳам кўра кўпроқ сиз азоб чекдингиз, “Гулдек ўстирган болам наҳот орзу-ҳавасимдек ҳаёт кечирмаса-я?”, – дея куйдингиз. Сочингиздаги оқлар, юзингиздаги ажинлар мен сабабли эмасмикин? Оҳ, менинг фариштагинам... Қани энди яна жажжи қизалоқ бўлиб қолсам-у шўҳлиқларимни қўймасам. Онам-ей...\nМухлисларим олқишларига мендан олдин қувонган, мендан олдин Яратгандан мен учун омад, файз, сўраган меҳрибонгинам. 3-қатор 20-ўриндиқни ахтариб топдим. Юзлаб одамларнинг кўнглини олишга интилиб туриб шу жой эгасининг биргина нигоҳи, биргина табассуми, биргина тасаллиси учун ҳамма-ҳаммасидан кечишга тайёрман. Концертнинг иккинчи қисми “Қизалоғим”қўшиғи янради, бағримда эса қизим. Уни эркалаб, қўшиқ айтяпман-у, ўзим эканлигим ва ўша эркалаган қўллар мени маҳкам қучоқлаб, қайноқ бағрига отилгим келяпти. Ва ниҳоят “Онажон” қўшиғим янгради. Мен бу қўшиқни айтаётганим йўқ. Мен бу қўшиқни ҳамма билан бирга тинглаяпман. Чунки, қалбим 3-қатор 20-жой эгасини қидиради.\nҚўшиқ куйлаб бўлиб, зал чироқлари ёнгач, у жой бўм-бўш эканлигини кўрдим. Чироқлар ёнган, лекин негадир, кўз олдим қоронғулашиб, этим жимирлади, оёқларим бўшашди. Наҳот, ҳаммаси бекор? Наҳот, изланишлар, ҳаракатларнинг ҳаммаси бекор?\nБир сават оқ атиргул. У гўёки мен ғарқ бўлаётган булутлар узра қалқиб келаётгандек ва бу оқ атиргуллар пойимга тўкилаётгандек. “Шаҳноза, қизим, йўлинг оқ бўлсин, санъатда юзинг ёруғ, қадаминг омадли бўлсин. Мен розиман, жон болам!”\nШу икки оғиз сўз қулоқларим остида жаранглар. Мен ҳис қилаётган иссиқ бағр ва ёқимли нафас илк мактабга чиққан чоғимда, шу мактабни тугатиб, ҳунар билим юрти талабаси бўлган онимда, истар-истамай, оқ либосга бурканиб, сурнай наволари остида ота уйи билан хайрлашган чоғимда, илк бор фарзандимни бағримга босиб, оналик бахтини билган кунимда, қулоқларимга худди шундай сеҳрли, илоҳий эшитилганди. Аммо ҳозиргидек хотиржам, виқорли ва шижоатли таъсирланган эмасдим.\nЮрак қўримга солинган бу ўт, бу оташ, бу танлаган йўлим ҳақ ва бу ҳақ йўлда менга энг азиз инсон 3-қатор 20-жой соҳибаси, концертларим меҳмони, ҳаётим, яшаш тарзим, ўзлигимнинг мезони Онам ҳамроҳим энди. 3-қатор 20-жой ўз соҳибаси билан нурланди. Кўзимга тушаётган катта-катта чироқларнинг нури ҳам, бу нурни кўришга, илғашга, бу нурдан баҳраманд бўлишга асло моънелик қилолмас.\nНур – она нурдан яралган. Нур – аёл нурдан яралган. Мен ҳам нур бўлиб, нур келтирдим дунёга. Нурлансин олам!\nОнамга айтадиганларим кўп. Аммо сўз тополмайман...\n- Joylandi: 30.03.2016 09:22\n!Javob ☆♥Shunchaki Shaxrizoda♥☆\nonasiga etgan awulasiyam zörakan ölishdan oldin banisada teliga yozib qoldirgan


Тараққиёт бирликни талаб қилмоқда\nХалқимиз азалдан илм-маърифатли ва бағрикенг бўлишга интилган ва дунёни ҳам шундай яшашга даъват қилиб келган. Бугунга келиб эса аждодларимиздан мерос қолган куч ва ишонч бизни Янги Ўзбекистонда Учинчи Ренессанс пойдеворини яратишдек эзгу мақсад йўлида бирлаштиряпти. Бу саъй-ҳаракатлар улкан амалий ишларга айланиб, халқимизни буюк мақсад ва эзгу ҳаракатларга етаклаяпти.\nПрезидент Шавкат Мирзиёев томонидан 2 февраль куни имзоланган «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастурини тасдиқлаш тўғрисидаги Фармони ҳам халқона ҳужжатлардан бири бўлди. Дастур лойиҳаси 18 январь куни халқ муҳокамасига тақдим қилинган бўлса, ўн кун давомида 4 мингга яқин таклиф келиб тушган ва унинг асосида лойиҳага 50 га яқин концептуал ҳамда 100 дан ортиқ аниқлаштирувчи таҳририй ўзгартиш ва қўшимчалар киритилган.\n2021 йилнинг «Ёшларни қўллаб-қувватлаш ва аҳоли саломатлигини мустаҳкамлаш йили» деб эълон қилиниши замирида ҳам ушбу мақсадлар мужассам. Президентнинг сўнгги пайтларда «Янги Ўзбекистон – мактаб остонасидан, таълим-тарбия тизимидан бошланади», дея такрор ва такрор эътироф этиши ҳам бежизга эмас.\nУмидли ёшлар мамлакатимизнинг келажаги ҳисобланади. Шу боис, Давлат дастурида ёшлар таълим-тарбиясини мустаҳкамлаш, илм-фан, маънавият ва маърифатни ривожлантириш масалаларига ҳар қачонгидан кўпроқ аҳамият берилганини қайд этиш жоиз.\nИжтимоий муҳофазага муҳтож талабаларни ҳимоя қилиш, яъни ижтимоий адолатни таъминлаш мақсадида олий таълим муассасаларига кириш имтиҳонларида энг юқори балл тўплаган ёшлар учун Президент гранти жорий этилади. Олий таълим муассасасида икки ва ундан ортиқ фарзанди шартнома асосида ўқиётган оилаларга таълим кредити берилади. Давлат грантлари сони 25 фоизга, эҳтиёжманд оилалар фарзанди бўлган хотин-қизлар учун давлат грантлари сони 2 бараварга оширилиши белгиланди.\n«Эл-юрт умиди» жамғармаси орқали нуфузли хорижий олийгоҳларнинг магистратура ва докторантурасида ўқишга юбориладиган ёшлар сони 5 баробарга оширилади. Жамғарма ҳисобидан хорижда бакалавриат таълим дастурлари бўйича ўқитиш тизими жорий этилиб, 2021 йилда 100 нафар ёшларнинг хорижга таълим олиш учун юборилиши бу мамлакатимизга қисқа муддатларда савияли кадрларни етказиб бериш зарурати билан боғлиқ.\nПартиямизнинг энг устувор йўналишларидан бири бу туризмни ривожлантиришдир. Таъкидлаш лозим, пандемиядан энг кўп зарар кўрган соҳа шубҳасиз бу туризм бўлди. Шу боис, Давлат дастурида бу соҳа ривожига ҳам алоҳида эътибор қаратилаётир. Хусусан, коронавирус пандемияси шароитида тадбиркорлик субъектларини қўллаб-қувватлаш мақсадида қабул қилинган чоралар 2021 йил 31 декабрга қадар узайтирилиши белгиланди.\n2021 йил 1 мартдан 2022 йил 1 июнга қадар ички туризмни оммалаштириш доирасида авиаташувчиларга – ички туризм йўналишларидаги авиақатновларда авиа чипта нархининг 25 фоизи, туроператор ва турагентларга – Ўзбекистон Республикасида доимий яшовчи фуқаролар ва фуқаролиги бўлмаган шахслар учун ташкил этилган турлар юзасидан авиа ва темир йўл чипталари нархининг 15 фоизи ҳамда меҳмонхона хизматлари нархининг 10 фоизини қайтариш механизми жорий этилади.\nМамлакатимиз раҳбари ўтган йилнинг 12-13 декабрь кунлари Хоразмга ташрифи чоғида вилоятда ички туризмни янада ривожлантириш ва сайёҳларга қулайлик яратиш мақсадида транспорт хизматларини яхшилаш, хусусан, Фарғона водийсидан авиа ва темир йўл қатновини йўлга қўйишни, бунда чипта нархларини 30 фоизга арзонлаштиришни, кейинчалик бу тажрибани Термиз, Самарқанд ва Бухоро шаҳарлари бўйича ҳам қўллаш бўйича топшириқ берган эдилар.\n3 февраль куни «Урганч – Фарғона» йўналишида илк парвоз амалга оширилди. Албатта, ушбу ташаббус ички туризмни ривожлантириш учун янги қадам бўлди. Чунки қанчадан қанча фарғоналик ватандошлар ҳали Хоразмни кўрмаган, хоразмликлар эса Фарғона водийсида бўлмаган.\nИсроил собиқ бош вазири Голда Маирдан қандай қилиб буюк давлат қуриш мумкинлиги тўғрисида сўралганида: «Энг муҳими - ишланг, ишланг ва яна ишланг. Чунки сиздан бошқа ҳеч ким сизни ҳимоя қилмайди, боқмайди ва сизнинг мамлакатингиз сиздан бошқа ҳеч кимга керак эмас» дея жавоб берган экан.\nШу маънода, бугунги ўзгаришлар даврини халқимиз узоқ йиллар давомида кутди ва бу давр мамлакат тарихида миллий уйғониш даври сифатида муҳрланяпти.\n«Миллий тикланиш» демократик партияси фракцияси раҳбари\nКўришлар сони: 152


Японияга тиканли йўл давом этмоқда\n21 Мая 2019 3129\nЯпонияда Олимпия ўйинларининг тантанали очилишига бир йилдан кўпроқ вақт қолди. Спорт тушунчалари бўйича қаралса, бундай Бутунжаҳон форумига тайёргарлик жараёнининг тўрт йиллик цикли қисқа муддат. Аслида, бу йил - 2020 ўйинларида иштирок этиш учун лицензияларни қўлга киритиш бўйича якуний босқич. Шу моносабат билан «Правда Востока» газетаси «Олимпия мониторинги» махсус лойиҳасини очади. Таҳририят мунтазам равишда атлетлар ва терма жамоаларнинг Олимпиада йўлланмасини қўлга киритиш учун қандай курашаётгани ҳақида хабар бериб боришни ният қилган. Эслатиб ўтамиз, ҳозирча Токио йўлланмасини икки ўзбекистонлик спортчи қўлга киритди. Индонезияда Осиё ўйинлари чемпиони теннисчи Денис Истомин ва мамлакатимизда илк марта ташкил этилган Осиё чемпионатида энг яхши натижа кўрсатган велоспорт бўйича терма жамоа етакчиси Ольга Забелинская. Хўш, кейингилари кимлар бўлади?\n2020 йилнинг май охирида дзюдо вакиллари учун Токио (Япония) Олимпия ўйинларида иштирок этиш ҳуқуқини берувчи рейтинг очколари учун марафон пойгаси якунига етади.\nЖорий йил бошидан буён Ўзбекистон терма жамоаси аъзолари қатор халқаро саралаш турнирларида, жумладан, Гран-при ва «Катта дубль» сериясида иштирок этишди. Кўпчилик аллақачон маълум миқдорда Олимпия балларини тўплашган ҳам. Қайси юртдошимиз кунчиқар мамлакатга чипта олишга яқин? Жаҳон рейтингида қандай позицияларга эга?\nБошдаёқ таъкидлаймиз, агар бир ой олдин Халқаро дзюдо федерацияси версиясига кўра, потенциал олимпиячилар орасида ўн нафар ўзбекистонлик бўлган бўлса, улардан олтитаси 2020 ўйинларига йўлланма олишнинг имкониятли ҳудудига тушишганди, бугун бу рақам 13:8 нисбатни ташкил этмоқда. Номзодлар сони ортди. Қувонарли далил.\nАнъанага кўра, кичик вазн тоифаларида дзюдочилар гуруҳи кучли. Эслатиб ўтамиз, улар орасида уч маротаба Олимпия бронза медали соҳиби Ришод Собиров бор эди. Бугун у мураббийлик йўлидан бормоқда. Лекин анъаналар давом этяпти. 60 кг.гача вазнда тажрибали спортчи Шарофиддин Лутфуллаев барқарор натижалар кўрсатмоқда, унинг активида 1255 балл ва саккизинчи ўринга мустаҳкам жойлашган. У билан иқтидорли ёшлар - Диёрбек Ўрозбоев ва Комрон Нуриллаевлар рақобатлашмоқда. Тўғри, улар терма жамоадаги катта оғасидан анча ортда. Диёрбек - 40 позицияда, Комрон – 46 да. Бундан ташқари, ўтган ой икковиям беш поғонага пастлаб кетишди, натижалари ёмонлашди.\nДунёнинг энг яхши дзюдочилари сафида 66 кг.гача бўлган вазн тоифасида ҳам уч юртдошимиз бор. Сардор Нуруллаев (877 балл), Шаҳрам Асадов (569) ва Муҳриддин Тилавов (260) мос равишда улар 15, 30 ва 59-ўринларни эгаллашган. Лицензия ҳудудида фақат Сардор. Бироқ бу вазндаги етакчи, олимпиаданинг асосий фаворити ҳисобланган япониялик Жоширо Маруяма 2250 (!) баллга эга. Бизнинг етакчи дзюдочимиз Токиода ғалабага эришиш учун у билан муносиб рақобатлаша олармикан?\nҚолган беш вазн тоифасида эса, бор-йўғи биттадан ўзбекистонлик спортчи бор. Олимпиада номзодларидан ташқарида фақат Давлат Бобонов (90 кг) ўзи турган 55-ўриндан юқорилай олмади. Ҳикматулло Тўраев (73) сезиларли ўсишга эришди ва уч поғонага кўтарилди. Энди рейтингда ўн учинчи ўринда бормоқда. Осиё ва Океания чемпионатида муваффақиятли иштирок этган Шарофиддин Болтабоев (81) ҳам ҳозирда Олимпия йўлланмасига талабгорлар қаторида. Бир ой олдин у ушбу рўйхатдан ташқарида эди. Оғир вазн тоифаларидаги Муҳамадкарим Хуррамов ва Бекмурод Олтибоевлар ҳам умид уйғотмоқда. Таниқли грузиялик усталар Варлам Липартелиани ва Гурам Тушишвилининг соясида қолган полвонларимиз тўпланган баллари билан керакли пайтда асосий рақобатчиларини ортда қолдириш учун уларнинг узоқлашиб кетишига йўл қўйишмаяпти.\nНиҳоят, қизларимиз ҳам анча кўтарилиб қолишди. Осиё ва Океания чемпионатида рейтинг очколари захирасини тўлдиришган Диёра Келдиёрова ва Гулноза Матниязовалар Жаҳон спорт форумида иштирок этиш имкониятига эга спортчилар қаторида кириб олишди. Лекин улар фақатгина Олимпиада иштирокчилари бўладими ёки совриндорлар қаторидан жой оладими – буни вақт кўрсатади. Тажриба орттириш ва маҳоратларини ошириш учун олдинда ҳали кўплаб мусобақалар бор. Япония сари машаққатли йўл давом этмоқда.\nПарадзюдочиларимизнинг ҳам чиқишлари мониторинг қилинмоқда. Улар ғалаба қозониш учун ажойиб ирода намойиш этмоқдалар. Хусусан, Озарбайжон пойтахти татамиларида ўтказилган Гран-при сериясининг халқаро турнирида республика терма жамоаси ажойиб иштирок этишди ва умумий ҳисобда биринчи ўринни эгаллади. Ҳамюртларимиз саккизта медални қўлга киритишди, уларнинг тўрттаси олтин. Олимпия рейтингига ўз вазн тоифасида ғолибликни қўлга киритган Ширин Шарипов, Феруз Саидов, Давурхон Караматов ва Нафиса Шерипбаевалар етакчилик қилмоқда. Бронза медаллари Васила Алибоева, Лобар Хуррамова, Севинч Салаева ва Парвина Самандароваларга топширилди. Энди эришилган натижаларни сақлаб қолиш керак, ва бу баъзан шоҳсупага кўтарилишдан ҳам қийин бўлади.


Чойнинг фойдаси тўғрисидаги ҳақиқат ва ёлғонлар » Ўзбекистон янгиликлари – Zamin.uz\n25 март 2017, 23:40\nЧой – жуда фойдали ичимлик бўлиб, дунё бўйича оммабопликда сувдан кейинги ўринда туриши ҳаммага маълум. Тадқиқотлар чойнинг юракни ҳимоя қилиш ва инсульт хавфини камайтириш хусусиятига эга эканлигини тасдиқлайди. Чой тўғрисида қуйидаги келтирилган ёлғонларга ишонишни бас қилиш вақти келди.\nСут чойнинг ҳамма фойдали хусусиятларини йўқотади\nБу назарияни яқинда ўтказилган текширишлар чиппакка чиқарди. Олинган натижаларга кўра, организмга катехинлар сут қўшилган чойдан ҳам, сутсиз чойдан ҳам бир хил миқдорда сингдирилади.\nҚора чой таркибида кофеин миқдори кўк чойга қараганда кўпроқ\nЧойнинг ҳамма турлари таркибида кофеин бор. Чойдаги кофеин миқдори унинг қандай дамланишига ҳам боғлиқ: қанча узоқ дамланса, кофеин шунча юқори бўлади. Чойнинг ранги кофеин миқдорига таъсир қилмайди.\nКўк чой озишга ёрдам беради\nКўк чой бошқа чойлар сингари фойдали хусусиятларга эга, лекин рекламаларда айтилган ортиқча вазнга қарши мўъжизавий восита деб айтиб бўлмайди. Бундан ташқари, етарли даражада овқатланмасдан кўк чойни кўп ичиш вазннинг камайишидан ташқари меъданинг зарарланишига ҳам олиб келади.\nҚалампир чой қорин оғриғига ёрдам беради\nҚалампир чой қорин оғриғига қарши энг яхши восита эмас. Аксинча, бу чой баъзиларда меъда қайнашини келтириб чиқаради. Агар сизни қорин оғриғи безовта қилаётган бўлса, яхшиси занжабилли чой дамлаб ичинг.\nЯнгиликлар » Тиббиёт » Чойнинг фойдаси тўғрисидаги ҳақиқат ва ёлғонлар\n11:34 Хитойда 16 йил аввал музлатиб қўйилган эмбриондан бола дунёга келди


7 август, 2020, 23:31\nФутболчиларимиз ўзига энди бошқа жамоа топади.\nМавсум бошида Тожикистоннинг бир қатор клублари қаторида Турсунзоданинг “Регар-ТадАЗ” жамоаси ҳам ўзбекистонлик футболчилар билан шартнома имзолаганди. Лекин ҳамюртларимизнинг у ердаги фаолияти узоққа чўзилмайдиган бўлди.\nБоиси, Тожикистон чемпионатида биринчи давра якунига етгач, “Регар-ТадАЗ” таркибида ўзгаришлар юз берди. Ўзбекистонлик футболчиларнинг у ердаги фаолияти кўнгилдагидек кечмади. Натижада Жалил Кимсанов, Фаррух Нурлибоев, Сардор Эминов каби легионерларимиз клуб билан хайрлашдилар.


Тошкентлик ҳайдовчилардан янгилик: йўловчиларни манзилга бепул элтиб қўйиш - 23.11.2016, Sputnik Ўзбекистон\nҲайдовчилар ижтимоий тармоқдаги гуруҳда алоҳида постлар орқали ўзлари ҳар куни ҳаракатланадиган йўллар ҳақида маълумот бера бошлади 23.11.2016, Sputnik Ўзбекистон\n13:07 23.11.2016 (янгиланди: 15:30 23.11.2016)\n© Sputnik / Игорь Катаев / Фотобанкка ўтишҚаттиқ совуқдаги йўловчилар\nҲайдовчилар ижтимоий тармоқдаги гуруҳда алоҳида постлар орқали ўзлари ҳар куни ҳаракатланадиган йўллар ҳақида маълумот бера бошлади\nТОШКЕНТ, 23 ноя – Sputnik. Тошкентда яқинда ҳам иссиқ ҳаво ҳукмронлик қилаётганди. Ҳавонинг бирданига совиб кетиши кўпчиликка ноқулайлик туғдирди. Айниқса, жамоат транспортида ишга борадиганларга бу яққол сезилди. Шу сабабли Facebook ижтимоий тармоғининг “Водители Ташкента” гуруҳи аъзолари ҳар куни бир йўналишда ҳаракатланадиган ҳайдовчиларнинг йўловчиларни ушбу йўналиш бўйлаб бепул элтиб қўйиш ташаббуси билан чиқдилар, деб ёзади\n"Тушунаман, совуқ ҳавода эрта тонгда автобус кутиш ёки такси тўхтатиш ҳеч кимга ёқмайди. Улар кутиб туриш ўрнига ҳаракатлана бошлайди",—деб ёзди у.\n"Беш дақиқадан сўнг чиқиб кетаман. Лисунова кинотеатридан Юнусобод туманигача бепул элтиб қўяман! Бепул".\n"Бепул! Талабалар шаҳарчасидан Беруний,Тинчлик ва Чилонзор метросигача элтиб қўяман".\n"Бепул! Шастри-Ўрикзор бозори. Чиқиб кетиш вақти 9:30"\n"Ҳар куни Дархон—Чилонзор савдо маркази йўналишида қатнайман. Соат 9:00 да уйдан чиқаман. Ушбу йўналишда йўловчиларни элтиб қўйишим мумкин. Сиз эвазига қизиқ латифа айтиб беришингиз керак".\n"Бепул Uber. Барибир бизнинг халқимиз энг меҳрибон халқ".\n"Меҳр дунёни қутқаради. Эркакларимиз билан фахрланаман!".\n"Эркакларимизнинг совуқ кунлардаги ғамхўрлиги учун раҳмат. Ўзингизни эҳтиёт қилинг!!!", дейилади тилак ва миннатдорчиликларда.


08.12.2019 – HURRIYAT\nБардош — бизга аталган дарсхона. Тақдири азал майдонида синалиб, имтиҳон олди ўтиладиган ҳаёт дарси — Бардош. Текис, нотекис йўлларда гоҳ йўл топиб, гоҳ адашиб қолсак, қийинчиликларга дуч келсак сабр қилишга […]\nЎзбекистон Республикаси Президенти Шавкат Мирзиёев “Жазо муддатини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида”ги Фармонни имзолади. Фармонга мувофиқ Ўзбекистон Республикаси […]\n132 мингдан ортиқ хотин-қиз ишсиз…\nОммавий ахборот воситалари, ижтимоий тармоқларда хотин-қизлар ва вояга етмаганлар ўртасида ҳуқуқбузарлик ва турли жиноятлар содир этилаётгани ҳақидаги хабарларга кўзимиз тушади. Бугунги очиқлик, шаффофлик сиёсати туфайли улар ҳақида аниқ маълумот бериб […]\nСирингни аён эт, Хўжамушкент!\n(Эссе) Хўжамушкент, хўжамушкент. Бу қандайдир сир-синоатли кент? Бағрингда нелар яширин, Хўжамушкент? Зиёратчилар оқими асло тўхтамайди. Руҳий мадад сўраб келувчилар қадами узилмайди. Хўжамушкент, мўъжизанг сири нимада? Неча йилларки ошкор этмайсан. Бу […]\nСендан қўрққандан сен ҳам қўрқ\nҲиммат билан бир қаторда сиёсат ҳам керак. Сиёсатни юритиш учун эса пишиқ-пухта раҳбарлик хислати керак. Юсуф Хос Ҳожиб Адолат билан иш юритиб, жабр-зулмдан узоқроқда бўлишга интилдим. Амир Темур Шоҳдин ҳам […]\nХалқаро ҳаёт шарҳини ким ёзади?\nДунёда ҳар сонияда қандайдир воқеа-ҳодисалар содир бўлмоқда. Бир сония ичида унинг хабари жаҳонга тарқаляпти. Ҳар қандай ахборотга ўз вақтида муносабат билдириш, уларнинг тўғри ёки нотўғрилиги ҳақида маълумотлар бериб бориш миллий […]\nЖамиятда ҳуқуқий онг ва ҳуқуқий маданиятни юксалтириш, хусусан, Конституциямизнинг муҳим жиҳатларини ёшларимизга ўргатиш бугунги куннинг асосий вазифаларидан биридир. Олий суд судьялари ва ходимлари иштирокида Ўзбекистон Республикаси Конституциясининг 27 йиллигига бағишлаб […]\nЎзбекистон Республикаси Конституцияси қабул қилинганининг 27 йиллиги муносабати билан 7 декабрь куни “Ўзбекистон” халқаро анжуманлар саройида тантанали маросим бўлиб ўтди. Унда давлат ва жамоат арбоблари, ишлаб чиқариш, илм-фан, маданият, санъат […]\nПрезидент Шавкат Мирзиёевнинг Ўзбекистон Республикаси Конституцияси қабул қилинганининг 27 йиллигига бағишланган тантанали маросимдаги маърузаси Ассалому алайкум, азиз ватандошлар! Муҳтарам меҳмонлар! Хонимлар ва жаноблар! Аввало, барчангизни, бутун халқимизни Ўзбекистон Республикаси Конституцияси […]


"Газпром" Ўзбекистон ва Қозоғистондан олинадиган газ нархини пасайтиришни келишиб олди\n06:49 / 26.05.2016\n"Газпром" 2015 йилда Ўзбекистон ва Қозоғистондан олинадиган газ нархини пасайтиришни келишиб олган, дейилмоқда компания ҳужжатларида. Бу ҳақда ТАСС ахборот агентлиги хабар бермоқда.\n"Ўзбекистон ва Қозоғистондан олинадиган газ нархини пасайтиришга келишиб олинди", дейилмоқда ҳужжатда.\n"Газпром"нинг таъкидлашича, 2015 йилда Туркманистондан газ сотиб олиш ҳажми анча қисқартирилган.\nКомпания раҳбари ўринбосари Александр Медведевнинг январда маълум қилганидек, "Газпром"нинг "Туркмангаз" билан шартномаси Туркманистон томонидан газ нархи билан боғлиқ конструктив позиция намоён қилинмагани сабабли бекор қилинган. Медведевнинг таъкидлашича, "Газпром" Туркманистон томонидан ўзаро манфаатли ечимни топишга истак йўқлиги сабабли ҳакамлик судига даъво аризаси топширган.\nКомпаниядаги манбанинг ТАСС ахборот агентлигига аввалроқ маълум қилишича, "Газпром экспорт" "Туркмангаз"ни жорий йилнинг 1 январидан туркман газини сотиб олишни тўхтатиши ҳақида хабардор қилган. Шу билан бир вақтда компания 2016 йил 1 январдан Ўзбекистондан табиий газ сотиб олиш ҳажмини оширди. Ўзбек газини сотиб олишни кўпайтириш бўйича келишувга ўтган йилнинг декабрида эришилган.\nАгентлик манбаси маълумотларига кўра, 2016 йилда сотиб олинадиган ўзбек гази ҳажми 3,1 млрд куб метрдан ошиши мумкин. 2015 йилда шунча ҳажмдаги газ Туркманистондан сотиб олинган.


16:20 19.10.2018 Ҳавола олиш\nТОШКЕНТ, 19 окт – Sputnik. Бугун, 19 октябрь куни Ўзбекистонда биринчи АЭС қурилиши лойиҳасининг амалга оширилишини бошлаб беришга бағишланган тантанали маросим ўтказилди, деб хабар қилди Sputnik Ўзбекистон мухбири.\nТадбир бўлғуси атом электр станциясини қуриш учун майдон танлашда муҳандислик тадқиқотларининг бошланишини белгилаб берди.\nТантанали маросим тадқиқот ишлари олиб борилаётган майдонлардан бири ва Тошкент ўртасида ўрнатилган теле кўприк орқали бўлиб ўтди. Телекўприк доирасида Шавкат Мирзиёев ва Владимир Путин лойиҳанинг амалга оширилишига старт беришди.\nЎзбекистон Бош вазир ўринбосари Алишер Султонов ва “Росатом” Давлат корпорацияси бош директори Алексей Лихачёв лойиҳани амалга оширишни бошлаш учун барча шарт-шароит яратилгани борасида ҳудуддаги майдондан ҳисобот беришди.


Европа Шимолий Қибрисни яккалаб қўймайди\nЧоршанба куни Европа Комиссияси Қибрис оролининг турклар назоратидаги қисми билан савдо алоқаларини ривожлантириш борасидаги ташаббусни олға сурди. Режа 2004-2005 йиллар мобайнида Шимолий Қибрисга 259 миллион евро миқдорида грантлар беришни ҳам назарда тутади. Европа Иттифоқига аъзо давлатлар тасдиғини кутаётган ушбу ёрдам дастури Шимолий Қибрис изоляциясига бархам бериши мумкинлиги айтилмоқда.\nҚибрис шимолидаги турклар яқинда БМТ ташаббуси билан ўтказилган референдумда оролни бирлаштириш режасини қўллаб- қувватлаганликлари учун Европа Комиссияси уларни рағбатлантиришни кўзламоқда. Чоршанба куни Европа Иттифоқини кенгайтириш масалалари бўйича комиссар Гюнтер Верхоген Шимолий Қибрис билан савдо-сотиқни йўлга қўйишни назарда тутувчи режани эълон қилди. Аммо, Верхогенга кўра, референдум натижаларига қарамай Европа Иттифоқи Қибрис оролини бирлаштириш ғоясидан қайтмайди.\n"Ёрдам дастури мақсади Қибрисдаги турк жамоаси изоляциясига барҳам бериш. Биз буни рўёбга чиқариш учун турли воситаларни ишга соляпмиз. Режанинг сиёсий мақсади эса Қибрис можаросини ҳал этишда ва оролнинг бирлашувига кўмак беришдир. Европа Иттифоқи бирлашган Қибрисни ўз таркибида кўришни хоҳлайди ва бу сиёсат бундан буён ҳам давом этади", - деди Европа Комиссиясининг Иттифоқни кенгайтириш масалалари бўйича комиссари Гюнтер Верхоген.\nЛавҳамиз бошида айтганимиздек, Қибрис шимолида яшовчи турк аҳолиси 24 апрел куни ўтказилган референдумда оролни бирлаштириш ғоясини қўллаб қувватлади. Аммо, орол жанубидаги грекларнинг кўпчилиги бу ғояга қарши овоз бердилар. Оқибатда Қибрис ороли иккига бўлинганлигича қолди. 1 май куни эса оролнинг тан олинган грек қисмигина Европа Иттифоқига қабул қилинди.\nВерхогенга кўра, орол бирлашувига хайрихоҳлик билдирган қибрислик туркларни яккалаб қўйиш адолатдан эмас. Европа Комиссияси ишлаб чиққан режа ҳам оролнинг бу қисми жамоасининг яккаланиб қолиши ва Қибрисда иқтисодий соҳада кескин тафовутлар юзага келишининг олдини олишга қаратилган. Бунинг учун дастлабки босқичда Шимолий Қибрис озиқ-овқатдан ташқари барча махсулотларни эркин сотиш имконига эга бўлади. Узоқ келажакда эса Қибрис ороли шимолидаги мис конлари, туризм соҳаси, қишлоқ хўжалиги ва транспорт инфратузилмалари қайта тикланиши назарда тутилмоқда.\nВерхогеннинг айтишича, бу ишлар келажакда Орол бирлашиши учун замин ҳозирлаши мумкин.\n"Бу ишлар оролнинг шимолий ва жанубий қисмлари ўртасидаги катта иқтисодий соҳада тафовутни йўқ қилишга ёрдам беради. Агар бу тафовут сақланиб қолса ва келажакда оролнинг шимолий қисми иқтисодий қашоқликка юз тутса, албатта у ерда яшаётган қибрислик туркларнинг кўпчилиги оролни тарк этади. Оқибатда у ердаги қибрислик турклар ўрнини туркиялик келгиндилар эгаллаши мумкин", - дейди Гюнтер Верхоген.\nҲозирда Шимолий Қибрис Турк Республикаси номини олган оролнинг бу қисмини фақат Туркия ҳукумати тан олган. Аммо, Европа Комиссияси вакилига кўра, Шимолий Қибрис бўйича иқтисодий чоралар дастури оролнинг бу қисми Европа Иттифоқи тарафидан тан олинишини англатмайди.\n" Ҳеч кимнинг Шимолий Қибрис Турк Республикасини бевосита ёки билвосита тан олиш нияти йўқ. Биз Ўрта ер денгизи хавзасида кичик турк давлати пайдо бўлишидан манфаатдор эмасмиз. Бу вазиятни фақат чигаллаштиради".\nЕвропа Иттифоқи расмийсига кўра, Шимолий Қибрисга нисбатан иқтисодий санкцияларни юмшатиш дастурини ташкилотнинг деярли барча аъзолари қўллаб-қувватлаган. Фақат Қибрис оролининг грек қисми ушбу дастурнинг айрим жихатларига эътироз билдирган. Верхогеннинг айтишича, савдо-сотиқнинг Шимолий Қибрис портлари орқали амалга оширилишига грек томони қарши чиққан. Аммо, Шимолий Қибрис аҳолисига 259 миллион евро миқдорида гарантлар ажратиш режасига Жанубий Қибрис ҳукумати эътироз билдирмаган.


14:18 / 24.04.2016 1754 pdf Ўқиш режими + -\nДинимиз инсонларни ҳар ишда, ҳар ҳолатда сабрли бўлишга чорлайди. Сабр шунчалик яхши фазилат экан, унинг банданинг ҳаётида қандай фойдалари бор?\n“Сабр” деганда, Аллоҳнинг калимаси ер юзида ҳамма калималардан устун бўлиши учун кураш қийинчиликларига дош бериш назарда тутилади. Ислом дини адолатидан бутун дунёни баҳраманд қилиш учун олиб бориладиган даъват машаққатларига чидаш, ҳалол, пок юриш, яшаш ва ишлаш қийинчилигига чидаш “сабр” дейилади.\nСабрнинг фойдаларидан бир нечасини келтириб ўтамиз:\n1. Сабр оғир вазиятларда нафсни жиловлашга ёрдам беради.\n2. Сабр моддий ва маънавий талабларни амалга оширишда шошилиш ва қўполликнинг олдини олишга ёрдам беради.\n3. Сабр ғазабни қўзғайдиган нарсалар содир бўлганида ўзни тутиб олишга ёрдам беради.\n4. Сабр хавф туғилганда ўзини ўнглаб олишга ёрдам беради.\n5. Сабр тамаъгирлик қўзийдиган вазиятларда ўзни ўнглаб олишга ёрдам беради.\n6. Сабр моддий ва маънавий яхшиликларга эришиш йўлида дуч келинадиган жисмоний-руҳий машаққат ва аламларга чидашда ёрдам беради.\n7. Сабр иймон баркамоллиги ва Ислом гўзаллиги далилидир.\n8. Сабр қалбда ҳидоят ҳосил қилишга ёрдам беради.\n9. Сабрнинг самараси Аллоҳ таолонинг ва одамларнинг муҳаббатидир.\n10. Сабр ер юзида тамкин ва таскин топиш сабабчисидир.\n11. Сабр жаннатга эришиш ва дўзахдан қутулишдир.\n12. Сабр Аллоҳ таоло билан бирга бўлишдир.\n13. Сабр қиёмат кунидаги катта қўрқинчдан омонликдир.\n14. Сабр мардлик ва яхши оқибатнинг аломатидир.\n15. Сабр Аллоҳ таолонинг раҳмати ва баракотидир.\nСабр икки хил бўлади: биринчиси – баданий сабр. Бунда қийинчиликларга бадан, тана билан чидалади. У феълий-амалий бўлиши мумкин. Мисол учун, оғир ва машаққатли ишларни ва ибодатларни чидам ҳамда сабот билан адо этиш шунга киради. Яна баданига етган оғирликни кўтариш билан ҳам бўлади. Мисол учун, калтакка, оғир беморликка ёки жароҳатга чидаш. Мазкур турдаги сабр шариатга мувофиқ бўлса, мақталган иш бўлади.\nИккинчиси – маънавий сабр. Бунда табиати тортган ва ҳавойи нафси иштаҳа қилган нарсаларга сабр қилинади. Мана шу сабр энг кучлисидир.\nХудди шу сабр ўзи боғлиқ бўлган нарсага қараб турли исмлар билан аталади:\n– Агар қорин ва фарж шаҳватига сабр қилиш бўлса, “иффат” деб номланади.\n– Агар дод-вой қилмасдан мусибатга чидаш бўлса, “сабр” дейилади.\n– Агар бойликни кўтариш бўлса, “ўзини тутиб олиш” дейилади.\n– Агар замон қийинчилигига инжиқлик қилмаслик бўлса, “бағрикенглик” дейилади.\n– Агар маишатпарастликдан юз ўгириш бўлса, “зуҳд” дейилади.\n– Агар оз насибага сабр қилиш бўлса, “қаноат” дейилади (Аллоҳ билувчидир).\n14:18 / 24.04.2016 2624\n14:18 / 24.04.2016 2310\n2559 17:17 / 24.07.2017\n2264 18:41 / 26.04.2016\n4271 08:00 / 12.08.2018\nРасулуллоҳ соллаллоҳу алайҳи васаллам .Мусулмон кишига етадиган ҳар бир мусибат, ҳатто баданига кирган тикан ҳам унинг гуноҳига каффорот бўлади,, деганлар. Бу давоми...\n1708 21:18 / 24.04.2016


КАМБАҒАЛЛИК ДАРАЖАСИ ҚАНДАЙ БЕЛГИЛАНАДИ ВА НИМА БИЛАН ЎЛЧАНАДИ? - Ўзбекистон овози газетаси\nБугунги кунда камбағалликка қарши кураш мамлакатимизда ўта долзарб вазифалардан бирига айланди. Чунки халқимиз фақат эртанги кун умиди билан эмас, балки бугун ҳаётдан, давлатдан рози бўлиб, бахтли яшаши керак, деган инсонпарвар ғоя илгари сурилди. Агар инсон камбағал бўлса, ҳолига вой. Масалан, касал бўлиб қолса, тиббий кўрикдан ўтиш, лаборатория таҳлиллари, дори-дармон, шифокор хизмати ва бошқа харажатлар учун тўлов қилиш имконияти бўлмаслиги табиий.\nКамбағал оила фарзандининг таълим олиш, спорт ёки санъат билан шуғулланиш имконияти ҳам чегараланган бўлади. Камбағал оиланинг ейиш-ичиши ҳам ўзига яраша бўлади. Фарзандлар саломатлигини ҳам тасаввур қилаверинг... Хуллас, камбағаллик катта ижтимоий, руҳий муаммоларни келтириб чиқаради.\nКамбағалликка қарши кураш глобал масала бўлгани сабабли БМТ Бош Ассамблеяси камбағалликка қарши кураш бўйича ўн йилликларни эълон қилиб, тегишли тадбирларни амалга ошириб келмоқда. Биринчи ўн йиллик ўз ичига 1998-2007 йилларни қамраб олган бўлса, иккинчи ўн йиллик 2008-2017 йилларга тўғри келди. Ҳозир учинчи ўн йилликка мўлжалланган 2018-2027 йилларни қамраб оладиган Резолюция қабул қилинди. Ушбу Резолюция олдинги ўн йилликда эришилган натижалар даражасини сақлаб қолган ҳолда қашшоқлик билан курашишни такомиллаштириш ҳамда уни мустаҳкамлаш йўлида самарали ва мувофиқлаштирилган вазифаларни амалга оширишга қаратилган.\nБунга асосан жуда кўплаб мамлакатлар ҳам қашшоқликдан бутунлай қутилиш режаларини ишлаб чиққан. Жумладан, Хитой, Покистон, Бангладеш каби мамлакатлар шу қисқа даврда бутунлай камбағалликдан қутилишни мақсад қилиб қўйган ва ўз режасини муваффақият билан амалга оширмоқда.\nМамлакатимизда ҳам камбағалликни тугатиш бўйича тегишли чора-тадбирларни амалга ошириш юзасидан қатор Фармон ва қарорлар қабул қилинди ҳамда уларни амалга ошириш бўйича бир қанча давлат ва ҳудудий дастурларни ишлаб чиқиш борасида тегишли кўрсатмалар бериб келинмоқда.\nШулар инобатга олинган ҳолда мамлакатимизда тўртта муҳим ҳужжат ишлаб чиқилиши белгиланган. Булар: «Ўзбекистон Республикасининг 2030 йилгача «Ижтимоий-иқтисодий ривожланиш концепцияси», «Саноатни ривожлантириш стратегияси», «Камбағалликни қисқартириш дастури» ҳамда 2021 йилдан бошлаб барча ҳудудларда истеъмол саватчаси ва тирикчилик учун зарур энг кам миқдорлар жорий қилиш, шунингдек, камбағалликни қисқартиришга қаратилган бир қанча тадбирлардир. Хусусан, 2020 йил 26 мартда Президентимиз томонидан қабул қилинган “Иқтисодиётни ривожлантириш ва камбағалликни қисқартиришга оид Давлат сиёсатини тубдан янгилаш чора-тадбирлари тўғрисида”ги фармон ҳамда “Ўзбекистон Республикаси иқтисодий тараққиёт ва камбағалликни қисқартириш вазирлиги ҳамда унинг тизим ташкилотлари фаолиятини ташкил этиш тўғрисида”ги қарорда самарали макроиқтисодий сиёсатни юритиш, барқарор иқтисодий ўсиш суръатларини таъминлаш, тадбиркорлик муҳитини яхшилаш орқали мамлакатда камбағалликни қисқартириш борасида мақбул давлат сиёсатини амалга ошириш тизими ишлаб чиқилди ва у муваффақиятли амалга оширилмоқда. Аммо масаланинг айрим назарий, услубий ва амалий муаммолари борки, у тегишли хулоса ва илмий тавсиялар ишлаб чиқишни тақозо қилади.\nКамбағаллик чегарасини белгилашда БМТ инсон эҳтиёжлари учун зарур бўлган асосий товар ва хизматларни харид қилиш учун етарли бўлган даромадлар миқдорини асос қилиб олади. Бундай товарларга озиқ-овқат маҳсулотлари, кийим-кечак, турар-жой ҳақини тўлаш, сув билан таъминлаш, электр энергияси, мактаб таълими, тиббий хизмат кабиларни киритишни тавсия қилади. Шунга асосан камбағаллик даражаси глобал миқёсда ва ҳар бир мамлакат доирасида аниқланади. Чунки ҳар бир давлат ўз шароити ва имкониятидан келиб чиқиб, камбағалликдан чиқиш масаласини ўзи белгилаб олади. Бундан ташқари, камбағаллик даражаси глобал доирада ҳам аниқланади. Буни асосан ҳозирги шароитда Жаҳон Банки амалга ошириб келмоқда. Шулардан келиб чиқиб хулоса қилинадиган бўлса, камбағаллик даражаси, умуман олганда, нисбий тушунча бўлиб, у муайян мамлакатдаги умумий фаровонлик даражасига боғлиқ бўлади.


Отинойилар учун ўқув-семинари ташкил этилди » Новости Узбекистана: Независимая газета\nНовости Узбекистана → Менинг Ўзбекистоним → Отинойилар учун ўқув-семинари ташкил этилди\n29-09-2017 12:53 0 387 Рейтинг1 Чоп этиш\nОтин-аёл-қизлар ўқитувчиси, дин ва шариат билимдони, шунингдек аёллар ўртасидаги диний маросимларга бошчилик қиладиган, халқ орасида катта обрў-эътиборга сазовор бўлган кайвони аёл. Ҳатто “отин” сўзи маърифатпарвар аёлларни ҳурматлаб, исмига қўшиб ҳам айтилган. Улар Қуръони карим қироати, тафсир, пайғамбарлар тарихи, халқ оғзаки ижодини яхши билишган.\nБугунги кунда отинойларнинг вазифалари доираси жуда кенгайган. Улар нафақат диний билимлар эгаси, балки юртимизда кечаётган ижобий ўзгаришлар, иқтисодий, таълим ва бошқа соҳаларда олиб борилаётган ислоҳотлар, жамиятимиз маънавий, диний ҳаётида кечаётган ўзгаришларнинг фаол иштирокчисига айланиши лозим. Шу мақсадда отинойилар фаолиятини янада такомиллаштириш, уларнинг билимларини ошириб бориш мақсадида ўқув-семинарлари ташкил этилади деб хабар қилмоқда vakillik.uz нашри.\nАна шундай ўқув-семинарларнинг навбатдагиси жорий йилнинг 26 сентябр куни Учтепа тумани “Аёллар маслаҳат маркази”да “Динимизнинг софлигини асрайлик” мавзусида ташкил этилди. Унда Тошкент шаҳрида фаолият юритаётган отинойилар билимларини оширишди.\nТошкент шаҳар бош имом-хатиби ўринбосари Э.Рустамов юртимизда диний соҳада олиб борилаётган кенг ислоҳатлар ва бунда отинойиларнинг вазифалари тўғрисида гапириб, ҳозирги кунда иш тизимини йўлга қўйишдаги камчиликлар, аёлларга оид ижтимоий масалалар ечимини ҳал этишда отинойилар маъсулиятининг кенгайиши, бунда уларнинг билим салоҳиятларини ривожлантиришда амалга оширилиши зарур бўлган чора-тадбирлар тўғрисида алоҳида тўхталиб ўтди. Шунингдек, Э.Рустамов буюк аждодимиз Абу Мансур ал Мотуридий фаолияти, бой илмий мероси: Калом илми, фиқҳ, ақида масалалари бўйича ёзган асарлари тўғрисида маъруза қилди.\nЧилонзор тумани “Бўта бува” жоме масжиди имом-хатиби Ш.Тошматов “Дин уламоларининг фазилатлари, ҳусни-хулқ ва бунда илмнинг зарурати” мавзусида маъруза қилди.


Целлюлит билан курашамиз | Beka.uz\nшанба, 2015 Апрел 04 Лола Хакимова\nҚуйида келтирилган машқлар тўплами организмда ортиқча ёғларни чиқариб юборишга қаратилган:\nТўғри туриб олиб, қўлларни текис узатинг. Шу ҳолатда 10 марта оҳиста ўтириб туринг.\nТўғри туриб олинг. Чап оёқни тиззагача букиб, икки қўлингиз билан ушлаганча ўзингизга тортинг. Шу ҳолатда 15 сония туришга ҳаракат қилинг. Сўнг аввалги ҳолатга қайтиб, оёқларни алмаштиринг. Машқни 10 марта қайтаринг.\nТепага қараб ётинг. Қўлларни бош тарафга узатиб, нафас олинг. Нафас чиқараётганда кўкрак қисмини олдинга кўтаринг. Товонларга таянган ҳолда имкон қадар орқага эгилинг. Шу ҳолатни 15 сония сақлаб туришга ҳаракат қилинг. Нафасни ростлаб аввалги ҳолатга қайтинг. Машқни 10 марта қайтаринг.\nТепага қараб ётинг. Чап оёқни ўнг тиззага қўйинг. Ўнг оёқ сонини иккала қўл билан ушлаб, юқорига кўтаринг. Бу ҳолатда бел полдан кўтарилмаслиги керак, ҳамда шу ҳолатни 15 сония ушлаб туринг. Ва аавлги ҳолатга қайтинг. Оёқларни алмаштириб, 5 мартадан қайтаринг.\nЧап биқинга ётинг. Қўл билан полга таянинг. Ўнг оёқни чап оёққа теккизмаган ҳолда тепага кўтариб тушуринг. Машқни ҳар бир оёқ учун 10 мартадан қайтаринг.


Чеченистон президенти турк актёри Бурак Ўзчивитни базмга таклиф қилди (видео) - EFFECT.UZ\n“Севги изтироби” телесериали орқали ўзбекистонлик мухлисларга яхшигина таниш бўлган Бурак Ўзчивит Чеченистонга борди.\nСафар давомида Бурак Ўзчивит ва продёсер Меҳмет Бўздағ Чеченистон президенти Рамзан Қодиров билан кўришди.\nУшбу видеони Бурак Ўзчивит Instagram' даги расмий саҳифасига жойлаштирди.\nВидео тагига: “Чеченистонга зиёрат”, – дея изоҳ қолдирди Бурак.\nTeglar:Ramzan Qodirov, Бурак Ўзчивит\nЗарруҳ Адашевнинг UFC’даги ҳал қилувчи жанги санаси ва рақиби маълум бўлди\nПандемия сабаб «Оскар» тақдирлаш маросими қандай ўтказилиши маълум қилинди


ЎФА нега ПФЛни қўғирчоққа айлантирмоқда? | Qalampir.uz\nЎФА нега ПФЛни қўғирчоққа айлантирмоқда?\nСпорт\t07 Март 2019 11:00 4533\nЎзбекистон Профессионал футбол лигаси янги мавсум учун ўз режаларини тузиб бўлган, ва чемпионат бошланишига саноқли кунлар, энг ёмони қуръа ташланишига саноқли дақиқалар қолган бир пайтда, Ўзбекистон Футбол Ассоцацияси катта саҳнага чиқишни хоҳлаб қолди.\nПФЛдагиларнинг айтишига қараганда, уларнинг режасига кўра бу мавсум ҳам Суперлигада 12та клуб иштирок этиши керак эди. Шунга монанд тарзда тайёргарлик ҳам кўриб қўйилганди. Аммо бизнинг буйруқбоз ЎФА ҳокимларнинг шахсан илтимосини ерда қолдиришга кўнгли бўлмай, ҳатто ўтган йили про-лигада ҳам бирор каромат кўрсата олмаган “Сурхон” ва “Динамо” клубларини Суперлигага “тиқиштириб” кетди.\nХўш бундан ким қанчалик манфаат топади? Агар сиз Самарқанд ва Сурхандарёга катта футбол қайтади ва футболга бўлган қизиқиш янада кучаяди деб ўйласангиз, катта хато қиласиз. Негаки, бу жамоалар икки ҳафта қолганда Суперлигада ўйнашини билиб, шунга мос равишда қисқа муддатда тайёргарлик кўра олишмайди. Алал-оқибат, бу икки жамоа шунчаки ўйинларни ўтказиб қўйиш учун судралиб юраверадилар. Буни кўриб мухлисларнинг футболга қизиқиши ортмайди, аксинча, баттар совиб бораверади\nЎФА нега шу сабаблар ҳақида ўйлашни хоҳламаяпти?! Қолаверса, илтимослар туфайли Суперлигага жамоалар олиб чиқиб қўйилаверса, мусобақада рақобат қоладими?! Хўш, “Бухоро” ёки “Қизилқум”дагилар ҳам шунчаки футбол ўйнашни йиғиштириб қўйиб, илтимоснома ёзишга ўтиб кетишмайдими?!\nЎФА муаммоларни ҳал этиш ўрнига уларни сотиб олишни бошлаб юборди. Қўшимчасига, Ассоцация ўзбек футболини ўз билганича бошқармоқчи экан, бизга ПФЛнинг нима кераги бор?\nАнглияда Футбол Ассоцацияси Англия премьер лигаси ишига аралашмайди. Қолган жойларда ҳам худди шундай. Бизда эса хоҳлаган одам ПФЛга “бурун суқиши” мумкин. Биласизми, бир одамни туртиб ўтсанг, агар у бунга ҳеч қандай реаксия билдирмаса, кейинги кўрганингда уни тепиб ўтгинг келади. Мана шунақа гаплар...\n11 Август 11:39 58094\n11 Август 15:00 51617\n10 Август 15:09 51460\n11 Август 12:46 42726\n10 Август 12:20 26151


21:22 14 Января 2020\nФарход Камолиддинов Наманган шаҳридаги “Даштбоғ” маҳалла фуқаролар йиғинида яшайди. Собиқ турмуш ўртоғи билан ажрашгани боис, фуқаролик ишлари бўйича Наманган туманлараро судининг 2017 йил 16 ноябрь кунидаги буйруғи билан ундирувчи Жамила Мамажанова фойдасига бир нафар вояга етмаган фарзанди учун алимент ундириш белгиланган.\nМазкур ижро ҳужжати МИБ Наманган шаҳар бўлими иш юритувига олинган бўлиб, қарздорга алиментдан вақтида тўлаб бориш бўйича тушунтириш берилган. Бироқ, бу масъулиятга панжа орасидан қараган Ф. Камоллидинов берилган огоҳлантиришга қарамай алимент тўлашни пайсалга солиб келади ва қарздорлик 4 миллион 500 минг сўмга бориб етади. Амалдаги қонунчилик талабларига кўра, мазкур ижро ҳужжати мазмунан кўриб чиқиш учун маъмурий судга юборилди. Бугун ўтказилган суд мажлисида фуқаро Ф. Камоллидиновга нисбатан Ўзбекистон Республикаси Маъмурий жавбогарлик тўғрисидаги кодексининг 471-моддаси билан айбли деб топилиб, унга нисбатан 15 сутка маъмурий қамоқ жазоси тайинланди.\nНаманган шаҳрининг Алпомиш маҳалласида истиқомат қилувчи Тоҳир Боймирзаев ҳам масъулиятини унутиб қўйган оталардан бири бўлиб чиқди. Бўлмаса, у уч нафар вояга етмаган фарзанди учун моддий таъминотни ўз вақтида тўлаб борар эди. Фуқаролик ишлари бўйича Наманган туманлараро судининг 2012 йил 3 сентябрдаги қарорига кўра, ҳар ойда топган барча даромадидан белгиланган миқдорда алимент тўлаши лозим эди. Аммо, давлат ижрочисининг бир неча бор огоҳлантиришига қарамай бу бераҳм ота ҳам совуққонлик билан қараб, қарздорлиги анчайин ортиб кетди. Суд давомида унга ҳам 15 суткалик маъмурий қамоқ жазоси тайинланди. Умуман, шу куни 10 нафардан зиёд масъулиятини эсидан чиқарган оталарга нисбатан маъмурий суднинг қарори билан турли муддатларга маъмурий қамоқ жазоси тайинланди.\nЎйлаймизки, бундан ўз бурчини ёдидан чиқарган оталар ўзларига тегишли хулоса қилишади, деган умиддамиз. Зеро, ўз фарзанди келажаги учун бефарқ бўлишмаса керак!\nМИБ Наманган вилоят бошқармаси ахборот хизмати.


Ўзбекистон янгиликлари бир дақиқада - BBC News O'zbek\nЎзбекистоннинг 2 февралдаги асосий видеоянгиликлари:\nПрезидент Мирзиёев Ўзбекистонда хотин-қизларни дастаклаш ва оила институтини мустаҳкамлаш мақсади кўзланган фармонни имзолаган. Фармонга биноан, Хотин-қизлар қўмитаси ўринбосарларининг мақоми вазир ўринбосарларига тенглаштирилади. Махсус жамғарма ташкил қилинади, бу жамғарма ёлғиз аёлларга моддий кўмаклашади, иш топишга ёрдамлашади.\nТошкент шаҳрида пойтахтнинг ўзбекистонлик ва хорижий меҳмонларига ёрдамлашадиган махсус патруль гуруҳи ташкил қилинди. Тошкент милицияси хабарига кўра, гуруҳ аъзолари "Тошкент" вокзали, Ислом Каримов номидаги халқаро аэропорт ва Мустақиллик майдонида фаолият бошлашган, патруль аъзоларида овозли таржима ва навигатор ускуналари бор.\nЎзбекистонда ислоҳотлар илгари силжиб бориши билан АҚШ расмий Тошкент билан янада кенгроқ стратегик ҳамкорликни йўлга қўяди. Бу ҳақда Тошкентга борган АҚШ Давлат котиби ёрдамчисининг биринчи ўринбосари Эллис Уэллз айтган.


Ўз кўзи билан кўрай деб... - AUZ.UZ\nЎз кўзи билан кўрай деб...\nКалифорниялик мустақил ихтирочи Майк Хьюз ўз ракетасида космосга учишни режалаштиряпти. Америкаликнинг Ер текис эканлигига ишончи комил, шунинг учун у космосга кўтарилиб, буни ўз кўзи билан кўрмоқчи деб хабар бермоқда TJournal .\n61 ёшли Хьюз ўз ракетасини бир неча йилдан буён ясамоқда ва унга қарийб 20 минг доллар сарфлаган. Ўтмишда каскадёр, ҳайдовчи бўлган кашфиётчининг сўзларига кўра, унинг ракетаси соатига 800 километр тезлик билан осмонга кўтарилади.\nРакета учиши билан бир вақтда Хьюзнинг Калифорния губернаторлиги учун сайловолди кампанияси бошланади. Ихтирочи бирор ҳодиса юз бериши эҳтимолини ҳисобга олиб, ўзининг тўртта мушугига кўпроқ егулик қолдириб кетишни мўлжаллаб турибди.\nУч йил аввал Хьюз ўзи ясаган ракетани учирган эди. Ракета 400 метр баландликка кўтарилиб, чўлга қулаб тушган. Ўшанда кичик жароҳатлар олган ихтирочи шифохонада ётишга мажбур бўлганди.


Карантин вақтида тадбиркорлар ва иқтисодиёт тармоқларига қўшимча енгилликлар берилди » Muzlik.uz - O‘zbekiston yangiliklari\nКоронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлаш бўйича президент фармони имзоланди. Фармонга кўра, тадбиркорлар ва иқтисодиёт тармоқларига қатор енгилликлар берилади: Биринчидан, туристик ва меҳмонхона фаолияти билан шуғулланувчи тадбиркорлар 2020 йил якунига қадар ер ва мол-мулк солиқларини тўлашдан озод этилади. Уларга ижтимоий солиқ ставкаси ҳозирги 12 фоиздан 1 фоизга туширилади. "Газета.uz"да реклама Иккинчидан, карантин даврида ўз фаолиятини тўхтатишга мажбур бўлган якка тартибдаги тадбиркорларга даромад солиғи ва ижтимоий солиқни ҳисоблаш тўхтатилади. Ушбу имтиёз қарийб 150 минг якка тартибдаги тадбиркорга катта кўмак бўлади. Учинчидан, тушуми ўтган ойдагига нисбатан 50 фоизга камайган кичик бизнес субъектларига айланмадан олинадиган солиқ, ер солиғи, мулк солиғи, ижтимоий солиқ ва сув солиғини тўлаш муддати 1 октябрга қадар кечиктирилади. Тадбиркорлар бу имтиёзлардан солиқ идорасини уйдан туриб хабардор қилиши мумкин. Тўртинчидан, 1 апрелдан бошлаб юридик шахсларнинг табиий газ ва электр энергияси учун олдиндан тўлов мажбурияти амалдаги 100 фоиздан 30 фоизга туширилади. Бешинчидан, тадбиркорлик фаолиятини қўллаб-қувватлаш жамғармаси томонидан ёрдам бериш кўлами янада кенгайтирилади. Энди кредит ставкаси 28 фоизгача бўлганда ҳам унинг 12 фоизини давлат қоплайди. Бунинг учун тадбиркорларнинг 3 триллион сўмлик кредитлари фоизини қоплашга жамғармадан қўшимча 400 миллиард сўм йўналтирилади. Жамғарма бир тадбиркорнинг фақатгина битта лойиҳасига кафиллик бериши бўйича чеклов ҳам энди бекор қилинади. Интизомли ва ишончли тадбиркорларга кредитнинг 75 фоизига жамғарма кафиллик беради (бугунги кунда 50 фоиз). Кафиллик суммасининг юқори чегараси ҳам 8 миллиард сўмдан 10 миллиард сўмга оширилади. Олтинчидан, қийин аҳволдаги корхоналар, якка тартибдаги тадбиркорлар ва аҳолининг 12 триллион сўмлик кредит мажбурияти муддати узайтирилади. Шунингдек, бугун қишлоқларда кўп иш жойларини ташкил этиб, энди ривожланаётган пахта-тўқимачилик кластерлари 2019 йилда пахта етиштириш учун олган кредитларини қайтариш муддати 1 октябргача узайтирилади. Еттинчидан, карантин даврида уй шароитида ривожлантириш мумкин бўлган фаолият турлари қўллаб-қувватланади. Ушбу соҳа учун 2020 йил яна 50 миллион доллар маблағ йўналтирилади. Бундан ташқари карантин тадбирлари даврида ўз фаолиятини тўхтатишга мажбур бўлган тадбиркорлик субъектлари томонидан давлат мулкидан фойдаланганлик учун ижара тўловларини ҳисоблаш ва ундириш тўхтатилади.


АЛЛОМАЛАР – Page 3 – Imom Buxoriy xalqaro ilmiy-tadqiqot markazi\nHome / АЛЛОМАЛАР (page 3)\nНақшбандия машойихлари. Султон Боязид Бaстомий (Қоддасаллоҳу сирруҳу) 6-қисм\nБоязид Бастoмий ҳазратлари бир кеча талабалари билан бир уйда меҳмон бўлдилар. Уй эгаси қандилни ёқди. – Бу қандилда бир ғалатилик кўряпман, ёнаяпти, аммо нури йўқ, ҳикмати надир, – деб сўради Бастомий ҳазратлари. – Устозим, биз бу қандилни бир кеча учун қўшнимиздан омонат олган эдик. Бу оқшом иккинчи кеча ёқаяпмиз, – …\nСултонул Орифин Боязид Бастoмий ҳазратлари бир куни бомдод намозига тура олмади, ухлаб қолди. Ва намозини қазо этар экан, шу қадар йиғлаб, инградики, унга “Эй Боязид, бу гуноҳингни авф этдик, бу пушаймонлигинг ва кўз ёшинг учун 70 минг намоз савоби эҳсон этдим”, дейилди. Бастoмий ҳазратларини яна бир марта уйқу олди. Шайтон келиб, уни уйқудан уйғотди: …\nIX-X асрларда нафақат Бухорода, балки бутун Мовароуннаҳрда фиқҳ илмининг шаклланиши ва унинг илк ривожланиш босқичи юз бера бошлади. Абу Ҳафс Кабир Бухорий ва фиқҳнинг ривожига катта ҳисса қўшган унинг ўғли Абу Абдуллоҳ ибн Абу Ҳафс Кабир Бухорий ҳамда улардан таълим олган кўплаб фақиҳ алломалар Мовароуннаҳр ўлкасида фиқҳ илмининг ривожига катта …\nНақшбандия машойихлари. Султон Боязид Бaстомий (Қоддасаллоҳу сирруҳу) 3-қисм\nБоязид Бастoмий ҳазратлари ёмғирли бир кунда жума намозини адо қилиш учун уйидан чиқди. Йўл ботқоқ эди. Бастoмий ҳазратлари ёмғир тингунча, бир уйнинг девори панасида турди ва ўша ерда кавушидаги лойни уйнинг тош деворига суртиб тозалади. Ва масжидга кетар экан, ўз-ўзига “кавушимни тозалайман деб, бир мажусийнинг деворини кирлатдинг, бу ҳолда Аллоҳ …\nАвлиёларнинг энг улуғларидан “Силсилаи Нақшбандияи олия”нинг бешинчи ҳалқаси, “Султонул Орифин” тахаллуси билан машҳур бўлган Абу Язид (Боязид) Бaстoмий ҳазратларининг исми Тойфур, отасининг исми Исодир. Ҳижрий 188-йил (мелодий 776) да Эронда, Хазар (Каспий) денгизи соҳилида, Бастомда таваллуд топган. Боязид Бaстoмий ҳазратлари авлиёларнинг буюги, шариат йўлчиси, аҳли суннат вал жамоат эътиқодида ва …\nИмом Жаъфар Содиқ роҳимаҳуллоҳ “Силсилаи Нақшбандия” (“Олтин силсила”)нинг тўртинчисидир. 80-ҳижрий йилда (милодий 699) ва ёки 83-йилида (милодий 702) да Мадинада дунёга келди. Отаси 12 имомнинг бешинчиси Имом Муҳаммад Боқир, онаси ҳазрати Абу Бакр розияллоҳу анҳунинг набираси Қосим бин Муҳаммаднинг қизи Умму Фарводир. Яъни Имом Жаъфар Содиқ ота тарафидан ҳазрати Али розияллоҳу анҳу, она тарафидан ҳазрати Абу Бакр розияллоҳу анҳуга бориб тақалади. Имом Жаъфар Содиқ роҳимаҳуллоҳ Асҳоби Киромни кўриш шарафига …


Ҳукуматнинг бу ташаббуси фуқаролик жамиятининг радикаллашувни камайтиришдаги ролини оширишга қаратилган.\n17 апрел куни Павлодарда радикаллашган шахсларни реабилитация қилиш билан шуғулланувчи қозоғистонлик диний мутахассислар ва психологлар иштирокида вебинар ўтказилди. [Павлодардаги динлараро муносабатларни таҳлил қилиш ва ривожлантириш маркази]\nНУР-СУЛТОН – Қозоғистон ҳукумати экстремизмга қарши янги чоралар доирасида радикаллашган фуқаролар учун реабилитация марказлари ташкил этишга нодавлат ташкилотларни ҳам жалб қилмоқда.\nКеласи уч йил ичида «мамлакат бўйлаб тушунтириш, реабилитация ва дерадикализация ишларига оид ягона ёндашувларни жорий қилиш учун» 750 млн. тенге (1,8 млн. АҚШ доллари) ажратилади. Фуқаролик ташаббусларини қўллаб-қувватлаш марказининг 17 май кунги баёнотида шу ҳақда сўз юритилган.\nУшбу марказ Қозоғистон Ахборот ва ижтимоий тараққиёт вазирлигининг грантларини тақсимловчи давлат муассаси бўлиб, экстремизмнинг олдини олишга оид чораларни амалга ошириш учун нодавлат ташкилотлар орасида грант танловини ўтказмоқда.\n«Танловдан кўзланган мақсад – фуқаролик ташаббусларини қўллаб-қувватлаш ва долзарб ижтимоий муаммоларни ҳал қилишда фуқаролик жамияти институтларининг салоҳиятидан фойдаланиш, шунингдек бузғунчи ва радикал диний мафкура тарафдорлари сонини камайтиришдир», дейилади марказ хабарида.\n4 март куни Павлодардаги масжидда аёллар жамоати учун экстремизмнинг олдини олиш бўйича маъруза ташкил этилди. [Павлодардаги динлараро муносабатларни таҳлил қилиш ва ривожлантириш маркази]\n14 май куни Шарқий Қозоғистон вилоятида диний мутахассисларнинг онлайн маърузасини тинглаётган маҳкумлар. [Қозоғистон ИИВ]\nХабарларга кўра, нодавлат ташкилотлар бузғунчи ва радикал ғоялар тарафдорлари билан тушунтириш, реабилитация ва дерадикализация ишларини олиб бориш учун Қозоғистоннинг барча ҳудудларида марказлар ташкил этиши кутилмоқда.\nАризалар сешанба (27 май) кунига қадар қабул қилинади, лойиҳалар эса 2022 йилгача амалга оширилиши лозим, деб қўшимча қилди у.\nФуқаролик жамияти экстремизмга қарши курашда муҳим рол ўйнайди, дейди Чимкент шаҳридаги «Олтин қарлигаш» (Олтин қалдирғоч) нодавлат ташкилоти раиси Лейла Байманова.\n«Радикаллашув муаммоси давлат ва фуқаролик жамиятининг ҳамкорликдаги чораларини тақозо қилади», деди у. «Давлат, асосан ҳуқуқни муҳофаза қилиш идоралари орқали ўз функциясини амалга оширади, нодавлат ташкилотлар эса ўз тажрибалари ва диний мутахассислар ёрдамига таяниб, тушунтириш ишлари олиб борадилар».\nТуркистон вилоятидан келган диний мутахассис Нурбек Муҳаметов ҳам Байманова билан ҳамфикр.\n«Нодавлат ташкилотлар радикализмнинг олдини олишга салмоқли ҳисса қўшиб келмоқда. Улар халқаро ташкилотлар ва ҳукуматнинг кўмаги билан бутун Қозоғистон бўйлаб ўз ташаббусларини амалга оширмоқдалар», деди у.\nУч йилга мўлжалланган лойиҳа «мамлакат барқарорлиги ва хавфсизлигига салмоқли ҳисса» қўшади, деди у.\nНодавлат ташкилотлар ҳукумат ташаббусига тайёрланар экан, диний мутахассислар мамлакатда коронавирус туфайли жорий қилинган карантин даврида экстремизмга қарши тренинглар ўтказиб, онлайн маърузалар ўқимоқда.\n16 мартдан 15 майга қадар Қозоғистонда фавқулодда ҳолат режими амалда бўлди. Карантин чекловлари, жумладан жамоавий тадбирларга нисбатан тақиқ ҳали ҳам ўз кучини йўқотмаган.\nМай ойида Шарқий Қозоғистон вилоятидаги маҳбуслар учун онлайн маърузалар ташкил этилди. Уларда экстремизмнинг келиб чиқиш сабаблари ва хавфлари, шунингдек Қуръоннинг тўғри тушуниш хусусида сўз борди.\nАпрель ойида бузғунчи диний оқимлар издошларининг реабилитацияси билан шуғулланувчи қозоғистонлик 40 нафар диний мутахассис ва психолог учун вебинар ташкил этилди. Бу ҳақда Павлодар вилояти динлараро муносабатларни таҳлил қилиш ва ривожлантириш маркази хабар берган.\n«Бутун дунё уйга қамалиб, одамлар бутунлай ижтимоий тармоқлар таъсирига тушиб қолган пандемия вақтида диний экстремизм мавзуси ҳар қачонгидан ҳам муҳимроқ», дейилади марказ баёнотида.\nҚозоғистонда экстремизмга қарши курашда комикслардан фойдаланилмоқда\nКомикс бир болакайнинг Сурияда бошдан кечирган машаққатлари ва қандай қилиб оиласи билан қўшилиб, ватани Қозоғистонга қайтгани ва ўз мамлакатининг ҳурматли фуқаросига айлангани ҳақида ҳикоя қилади.


13:23 / 07.01.2017\n"Кунцево" ИИБ ходимлари ўзбекистонлик Нилуфар Мамасаидовадан 1 ёшли қизини тортиб олишгани ҳақида хабар берилган эди. Қизча мана 12 кундирки, Москвадаги 1-сонли шаҳар шифохонасининг юқумли касалликлар бўлимида бўлиб, она парваришига муҳтож. Бу ҳақида Нилуфарнинг адвокати Баҳром Исмоилов маълум қилди.\nАдвокатнинг сўзларига кўра, полиция ходимлари қизчани қаровсиз қолган бола сифатида қайд этишган ва шунга доир ҳужжат тузишган ҳамда шу ҳужжат асосида болани шифокорлар қўлига топширишган.\nДастлаб шифокорлар Нилуфарга шахсини тасдиқловчи ҳужжатлар билан келган тақдирда, боласи билан кўришиши мумкинлигини айтишган. У Ўзбекистон элчихонаси томонидан берилган маълумотнома билан шифохонага келган, бироқ шифокорлар барибир онага болани кўрсатишмаган.\n"Болани қайтариш ва у билан мулоқот қилишга қаршилик қилишди, зеро ҳужжатларда боланинг гўёки қаровсизлиги туфайли тортиб олинганлиги қайд этилган. Уларга кўра, бола ота-онасиз топилган, бу эса ҳақиқатга умуман тўғри келмайди, чунки Ўзбекистон фуқароси полицияга бола билан бирга келган. Шунга қарамай, ҳужжат ёлғон маълумотлар асосида тузилган. Энди эса аёл ушбу ҳужжатни бекор қилишга эришиш учун васийлик органлари хулосасини кутишга мажбур", - дея изоҳ беради Исмоилов Facebook саҳифасидаги ОАВ учун қолдирган баёнотида.\nВазият билан яқиндан таниш бўлган мустақил журналист Соҳиба Ҳайитбоеванинг сўзларига кўра, қизча она парваришига муҳтож, чунки Нилуфар қизини она сути билан боққан.\nУнинг сўзларига кўра, журналист боланинг аҳволини билиш мақсадида шифохонага шифокор Фотима Бўронова ҳамроҳлигида борган, бироқ шифокорлар ҳатто унга ҳам болани кўрсатишмаган. Нилуфарнинг турмуш ўртоғи Россиядан депортация қилинганлиги туфайли депрессия ҳолатида эканлиги қайд этилган. Аёлнинг ўзи эса бола билан кўришиш имконининг йўқлиги сабаб доимий руҳий босим остида.\n"Наҳотки, бола кимнинг фарзанди эканини аниқлаш мумкин бўлмаса? Нилуфар менга телефонида боланинг туғилган пайтидан бошлаб, то бугунги кунгача бўлган даврдаги суратларини кўрсатди. ДНК таҳлили орқали аниқлаш мумкин-ку, ахир", - дейди Соҳиба Ҳайитбоева.\nЖурналистнинг сўзларига кўра, бугун Нилуфарнинг адвокати шу масалада прокуратурага мурожаат қилиб, болани онасига қайтариш учун имкон борича ҳаракат қилади.\nБундан авввал асли андижонлик бўлган Нилуфар икки йилдан бери Москвада яшаётгани ва унинг фарзанди Россия ҳудудида туғилгани ҳақида хабар берилганди. 2016 йил декабрь ойининг охирида ҳужжатлар йўқолганини билган аёл Кунцево туманидаги ИИВ бўлимига шу масала бўйича мурожаат қилган.\nПолиция ходимлари Нилуфар Мамасаидованинг шахсини тасдиқловчи ҳужжатлари йўқлигига асосланиб, қизчани тортиб олишга қарор қилишган, Ўзбекистон фуқаросининг ўзини эса уч суткага тергов изоляторига жойлаштиришган.\nБу ишга ҳуқуқ ҳимоячиси Баҳром Исмоиловдан ташқари Ўзбекистоннинг Москвадаги элчихонаси ва РФ президентининг болалар ҳуқуқлари бўйича ваколатли ходими Анна Кузнецова жалб қилинган. Кузнецова ҳозир энг асосийси - Ўзбекистон фуқаросига фарзандини қайтариш учун барча шароитларни яратиш зарурлигини таъкидлаган.


Тадбир сценарийси – «Умид» ИДУМ\nЎқувчи-ёшларга мустақил ҳаётга йўлланма бериш ҳамда ўқув йилининг якунига бағишланган “Хайр, мактаб – салом, коллеж!” тадбирлари 25-май куни республикамиздаги барча умумий ўрта таълим мактабларида ўтказилади. Мазкур тадбир нафақат ўқувчилар балки ўқитувчилар, ота-оналар учун ҳам эсда қоларли, ҳаяжонли дамлар ҳисобланади. Ўхшаш…\n🔥593 марта кўрилди\nЗулфия (тахаллуси; тўлиқ исм шарифи Зулфия Исроилова 01.03.1915 Тошкент –01.08.1996) – таниқли ўзбек шоираси, журналист, таржимон, жамоат арбоби. Ўзбекистон халқ шоираси(1965). Меҳнат Қаҳрамони (1984). Зулфия 1915- йилнинг 1-мартида Тошкент шаҳрида Исроил темирчи оиласида туғилди. 1922-йилдан 1931-йилгача мактабда, сўнг 1931 –…\n🔥755 марта кўрилди\n01.03.2019 Машҳурлар ҳаёти, Тадбир сценарийси 1та фикр билдирилган\n🔥694 марта кўрилди\n04.01.2019 Тадбир сценарийси 1та фикр билдирилган\n🔥339 марта кўрилди\n21.12.2018 Тадбир сценарийси Фикр билдирилмаган\n1.Бошловчилар кириш сўзи 2.Шеърлар 3.Тилимиз ва ёзувимиз 4.Ҳикматли сўзлар 5.Рақс 6.Халқ оғзаки ижоди (“Кунтуғмиш” достони мисолида) 7.Тил ҳақида фикрлар 8.Рақс 9.Тилимиз тарихи 10.Саҳна кўриниши (“Ўткан кунлар” асари мисолида) 11.Якуний сўз ҳамда тақдирлаш 1-бошловчи. Ассалому алайкум, азиз меҳмонлар! Мустақил юртнинг баркамол…\n15.10.2018 Тадбир сценарийси Фикр билдирилмаган\n16.09.2018 Тадбир сценарийси Фикр билдирилмаган\n«Алифбе байрами» — ўқувчиларнинг дастлабки эришган ютуқларининг якуни ҳисобланади. Байрам эрталигини мазмунли уюштириш. Бу байрам таълимда муҳим ўтказиш лозим. Бу байрам таълимда муҳим аҳамиятга моликдир. Байрамга олдиндан тайёргарлик кўриш болаларда мустақиллик, ташаббускорлик каби фазилатларнинг таркиб топишга ёрдам беради. Ўхшаш мавзуларИнглиз…\n1 октябр – Ўқитувчи ва мураббийлар куни\nЎқитувчилик азал – азалдан эътиборли касб ҳисобланади. Дунёнинг ҳеч қайси мамлакатида ўқитувчи – мураббийларга нисбатан бу қадар эътибор қаратилмаган, эъзозланмаган. Мамлакатимизда Республика Президентининг Фармони билан 1997 йилдан бошлаб 1-октябрь «Ўқитувчи ва мураббийлар куни» умумхалқ байрами сифатида нишонланиб келинмоқда. Ўхшаш мавзуларИнглиз тили…\n01.10.2017 Тадбир сценарийси, Эълонлар Фикр билдирилмаган\n05.05.2017 Тадбир сценарийси Фикр билдирилмаган\nМақсад: “Саёҳат” мавзусида ўзлаштирилган лексик материални амалда фаоллаштириш, диалогик нутқ кўникмаларини машқ қилиш, грамматик кўникмаларни мустаҳкамлаш. Жиҳозлар: “Карусел” ўйини учун кубик ва иккита картон айлана, копток, викторина ғолиблари учун медаллар. Тадбирнинг бориши I. Ташкилий қисм — Good morning, my dear…\n🔥196 марта кўрилди\n19.05.2016 Тадбир сценарийси Фикр билдирилмаган


Ўзбекистон ташқи олтин бозорларида Россия билан рақобат қилмайди\nЎзбекистон ташқи бозорларда Россия олтинининг ўрнини эгаллаш ниятида эмас. Бу ҳақда инвестициялар ва савдо вазири ўринбосари Шуҳрат Вафоевнинг сўзларини келтирмоқда РБК.\nҚайд этиб ўтиш керак, 2021 йилда Ўзбекистон ва Россия бу қимматбаҳо металл экспортчилари орасида жаҳон етакчиларидан бўлишган. РБК маълумотларига кўра, санкциялар туфайли Россиянинг олтин ишлаб чиқарувчи компаниялари ўз маҳсулотини реализация қилишда қийинчиликларга дуч кела бошлаган.\nШуҳрат Вафоев. Фото: aucconline.com\n«Олтин бозори етарли тарзда ўзига хос саналади, биз сотаётганимиздан кўпроқ ишлаб чиқарамиз. Ўзбекистонда бугунги кунда ишлаб чиқарилаётган олтин тўлиқ Марказий банк томонидан харид қилинади ва олтин-валюта захираларимизнинг бир қисми ҳисобланади. Яъни, қандайдир маркетинг бўлиши ва биз маълум бир мақсадда катта олтин бозоридаги қандайдир бўш ўринни эгаллашга интилмаймиз», — деган Вафоев.\nЎзбекистон бир йилда 100 тоннага яқин олтин ишлаб чиқаради. Бу ҳолатда Ўзбекистон Марказий банкига маҳаллий аффинирланган олтиннинг барчасини харид қилиш учун устун мавқе тақдим этилган. Марказий банкнинг халқаро захираларининг 60 фоизи олтин улушига тўғри келади.\nБМТ статистикасига кўра, 2021 йилда Ўзбекистон хорижга 4,1 млрд долларлик олтин сотган. Бу қимматбаҳо металл мамлакат экспортининг 29 фоизини ташкил этган, дея маълумот берган Fitch агентлиги.\n2022 йилнинг февралидан Ўзбекистон экспорт структурасида олтиннинг улушини кескин кўпайтирган. Январдан март ойигача Ўзбекистон хорижга 2,9 млрд АҚШ долларига олтин сотган, асосан узоқ хориж давлатларига. Қимматбаҳо металл умумий экспорт ҳажмининг 52 фоизини ташкил этган, деб хабар беради SNG.Today Ўзбекистон давлат статистика қўмитаси маълумотига таянган ҳолда.\nГарри Каспаров ва Михаил Ходорковский Россияда «хорижий агентлар» деб эълон қилинди\nЗеленский Россия ҳаракатларидан етказилган зарарни қоплаш учун фонд тузишни таклиф қилди\nЛитва Россия электр энергиясидан воз кечди


Gastro.uz. Dispepsiyani davolash darkor\nОшқозон соҳасида оғриқ.\nДиспепсияни даволаш даркор.\nОрамизда ошқозон оғриғидан шикоят қиладиганлар кам эмас. Улар кўпинча ўзларига-ўзлари ташхис қўйишади: “Бу оғриқлар гастритдан, талабаликда орттириб олганман”, “Ошқозон ярасига чалиндим, шекилли” ва ҳоказо... Шифокордан функционал диспепсия ташхисини эшитгач эса, бу қандай касаллик, дея ҳайрон бўлишади.\nТўш остидаги оғриқдан безовта беморни тиббий текширганда оғриққа сабаб бўлдиган турли органик (яра, гастрит, ўсма, ёт жисм) ва метаболик моддалар алмашинуви бузилиши) касалликлар аниқланмаса, бундай ҳолатда функционал диспепсия ташхиси қўйилади. Кузатувларда аниқланишича, аҳоли орасида диспепсия тарқоқлиги 30-40 фоизгача бўлса, умумий амалиёт шифокорига мурожаат этувчиларнинг 5-10 фоизида диспепсия аломатлари кузатилади.\nКасалликнинг асосий сабаблари:\nНаслда меъда-ичак касалликлари бўлиши;\nРуҳий ва ижтимоий омиллар: замон тезкорлиги, асаб бузилишлари, оилавий можаролар, ишхонадаги муаммолар, узоқ муддат меҳнат таътилисиз ишлаш;\nОшқозон-ичак тизими аъзоларининг асаб орқали бошқариладиган ҳаракат - қисқариш вазифаларининг издан чиқиши;\nТана ички аъзолари, хусусан меъданинг ўта сезгирлиги туфайли оғриққа бўлган юқори таъсирчанлик.\nФункционал диспепсиянинг икки: овқат истеъмолидан кейинги шикоятлар (дискенитик) ва тўш ости соҳасида оғриқ тури фарқланади. Биринчи турда меъда қисқариши, овқат луқмасининг пастга қараб силжиши бузилади. Бу ҳолатда киши овқатланганидан бир оз вақт ўтиб, тўйганлик ҳисси, кекириш, тўшости соҳасида овқатнинг “тўп” сингари тургандек бўлиши, иштаҳанинг пасайиши сингари белгилар кузатилади.\nКасалликнинг тўш ости соҳасида оғриқ турида эса овқатдан сўнг қаттиқ ёки суст оғриқ пайдо бўлади. Ташхисга бўлган асосий талаблардан бири бу – вақт мезони, яъни беморни шифокорга мурожаат этган пайтида камида 3 ойдан ошиқ муддатда вақти-вақти билан безовта қилаётган бўлиши лозим.\nТашхислаш мезони. Ошқозон-ичак йўли аъзолари юқори қисмини эндоскопия ва қорин бўшлиғи паренхиматоз аъзоларининг ультратовуш текширувида оғриққа сабаб бўладиган бирор-бир жиддий ўзгаришлар аниқланмайди. Айниқса, эндоскопия давомида ошқозондан олинган намуна – гастробиоптатни гистокимёвий усулда текширилганда яллиғланиш белгилари, яъни гастрит истисно этилади. Лаборатория таҳлиллари ҳам кўпинча меъёрни кўрсатади.\nҚуйидаги белгилар функционал диспепсияни инкор этади:\nқайталаниб турувчи кўнгил айниши ва ташла қусиш, озиш, иситма, меъда-ичак йўлига қон кетиш, овқат луқмасининг қизилўнгачдан ўтишидаги қийинчиликлар;\nяллиғланишга қарши ностероид дориларни ичиб туриш;\nқайталаниб турувчи жиғилдон қайнаши;\nхеликолбактер пилори бактерия аксилтанаси қонда ёки бошқа усулда аниқланган бўлиши.\nТиббиётда “ошқозон кўпинча қўшнилар учун йиғлайди” деган нақлдан келиб чиқадиган бўлсак, қуйидаги кенг тарқалган хасталикларда оғриқ ошқозон соҳаси – тўш ости соҳасидан бошланиши мумкин:\nўт-тош касаллиги (ўт халтасидаги тош) ҳуружи;\nўткир аппендицит (кўричакни чувалчангсимон ўсимтасининг ўткир яллиғланиши);\nўткир панкреатит (ошқозон ости безининг ўткир яллиғланиши) ҳуружи;\nмиокард инфаркти ҳуружи;\nдиафрагманинг қизилўнгач тирқиши чуррасининг қисилиши;\nичак тутилиши ҳамда айрим ички чурраларнинг қисилиши;\nовқатдан заҳарланиш ва бошқа ўткир гастритга сабаб бўладиган юқумли касалликлар;\nсирка, ишқор эритмалари сингариларни бехосдан (билмасдан) ичиб юбориш ва бошқа ошқозондан ташқарида бўладиган касалликлар.\nОшқозон бехосдан оғриши, оғриқнинг “пичоқ санчиғи” сингари чидаб бўлмас даражада қаттиқ бўлиши, теридан совуқ тер чиқиб рангпарлашуви, беҳоллик сингарилар яширин ёки ошкора кечган меъда ва ўн икки бармоқ ичак ярасини тешилиш аломатидир. Бундай ҳолатда одатда оғриқсизлантирувчи дориларни қабул қилмай ва вақтни беҳуда ўтказмай дарҳол яқин орадаги тез-тиббий ёрдам марказига мурожаат этиш лозим.\nДиспепсияда дастлабки тавсиялар:\nфункционал диспепсияда қатъий пархез тавсиялари шарт бўлмасада, балки тўшости - оғриққа сабаб бўладиган озиқ-овқат маҳсулотларни кундалик таомномадан чиқариш лозим. Муҳими овқатланиш тартибига риоя этиш ва албатта нонушта қилиш;\nяллиғшланишга қарши дори-дармонларни қабул қилмаслик;\nтамаки чекиш ва спиртли ичимликлар ичиш мутлақо мумкин эмас;\nбирданига кўп овқат еманг, ёғли овқатларни чекланг;\nруҳий мувозанатни сақлаш, руҳшунос маслаҳати, руҳий терапия ва тарбия, мусиқа ва кулги терапиялардан фойдаланиш;\nдам олиш, мехнат таътилидан вақтида фойдаланиш лозим.\nФунционал диспепсия ташхиси тўхтамига келиш учун шифокор-гастроэнтеролог кўригида бўлиб ва лозим бўлган тиббий текширувлардан ўтиш орқали, ошқозон-ичак тизими аъзолари бошқа хасталиклари инкор этилиши лозим. Даволашда меъда шираси кислоталилиги ошиқлигини камайтирувчи ёки камлигини кўпайтирувчи дорилар, прокинетиклар, аксилдепрессантлар, аксилацидлар, оғриқ қолдирувчилар, спазмга қарши дорилар, фитотерапия шифокор тавсияга кўра қўлланилади.\n"Ташҳис" газетасининг 2010 йил 17 июнь сонида чоп этилган ("Шифокор қабулида" рукнида)


Андижон воӄеалари муносабати билан Тошкентда судланаётган вилоят ички ишлар бошӄармаси раҳбарларини андижонлик аҳоли вакиллари айбдор деб билмайди\nТурғунбек Андижонлик дастлабки суҳбатдошимиз, эндиликда судланаётган милиция раҳбарлари ҳам аввалги судланганлар каби Андижон воӄеаларининг гувоҳлари эканини ва бу гувоҳлар Ўзбекистон президенти томонидан йўӄ ӄилинаяпти деб баҳо беришини айтади:\n- Судланаётганлар аввало 13 май воӄеасига гувоҳдир. Ҳозир Ўзбекистон президенти вазифасини бажараётган шахсга бундай гувоҳларни йўӄ ӄилиш энг биринчи, долзарб вазифа бўлиб турибди. Сабаби улар кейинчалик гуллаб ӄўйиши мумкин.\nБу суҳбатдошимиз судланаётганлар орасида Андижон вилоят Ички ишлар бошӄармасининг собиӄ раҳбари Дилмурод Оӄмирзаевни шахсан танишини айтиб:\n- Энди Оӄмирзаев каби яхши милиция раҳбарлари ўрнига ёвуз жаллодлар келиши бу аниӄ. Эндиликда Андижон халӄини улар ӄўрӄувда ушлаб туриш учун ҳам шундай ӄилишади, - дейди андижонлик дастлабки суҳбатдошимиз.\n- 13 май куни маҳаллий милиция Андижонда ӄандай ҳаракат ӄилган? - деган саволга:\n- 13 май куни милиция ходимларининг жуда кўплари фуӄаро кийимида бўлган ва билакларига оӄ латта боғлаган эди. Милиция ходимларининг кўпларини юзларида мажбуран хизматни бажараётгани сезилиб турарди, – дея жавоб берди у.\n13 май воӄеалари пайтида намойиш ӄилаётган тинч ахоли ӄўшилмоӄчи истагидаги милиция ходимлари ҳам ўшанда бўлганини, аксинча халӄӄа ӄурол ўӄталиб, баӄирган милиция ходимларини ҳам кўрганини суҳбатдошимиз гапириб:\n- Эндиликда яхши милиционерлар судланмоӄда, халӄӄа ӄурол ўӄталганлари эса яна ўз хизматида ӄолаяпти, -- деди.\nАндижондаги 23 нафар тадбиркор устидан бўлган суд пайтида,милиция ходимлари ва унинг раҳбарлари ахолига яхши муносабатда бўлганини айтади юрт кексаларидан бири:\n- Фарзандларимизнинг суди бўлганида милиционерлар ва уларнинг бошлиӄлари атрофда юришган. Биз улардан ҳеч бир ёмонлик кўрмагандик, - деди 60 ёшли кекса.\n- 13 май куни Андижонда милиционерлар эмас, аскарлар бизга ӄарата ўӄ отган эди. Чўлпон кўчасида ва Тешиктош ӄишлоғида ҳам бизни фаӄат аскарлар ўӄӄа тутган эди, милиция ходимларини, уларнинг раҳбарларини кўрмагандик, - дейди 60 ёшли онахон.\n- Хужум бошланганда, ҳарбий ӄисмда бошлиғи ва навбатчиликдаги зобитлар ҳам йўӄ бўлган. Шунинг учун буларни суд ӄилса бўлади. Лекин вилоят Ички ишлар бошӄармаси раҳбариятининг бу ўринда айби бўлмаса керак. Менимча бу ерда асосий айб хавфсизлик хизмати ходимларида. Ҳозирда Миллий хавфсизлик ходимлари асосий ишлари ӄолиб, инсон ҳуӄуӄлари фаоллари ва демократлар билан курашиб ётибди, - деди Демократик ташаббуслар маркази Андижон вилоят раҳбари Дилшодбек Тиллахўжаев.


Газета Норма маслахатчи / 2015 год / № 7 / Шу сонга савол\nҚизим Тошкентдаги мактаблардан бирида ўқитувчи бўлиб ишлайди. У турмушга чиқиб, ўз оиласи билан яшайди, бироқ бизникида – отасининг квартирасида пропискада туради.\nУнинг мактабида (нафақат унинг мактабида, балки бошқа бюджет ташкилотларида ҳам) коммунал тўловлар бўйича қарз йўқлиги ҳақида маълумотномалар ва тўлов ҳужжатлари нусхаларини тақдим этишни талаб қилишяпти. Аслида қизим ўзи яшамайдиган квартира учун тўловларга алоқадор эмасдек туюлиши мумкин. Мен келаётган йил учун барча коммунал тўловларни бир йўла декабрь–январь ойларида тўлашга ҳаракат қиламан. Шу сабабли мактаб бухгалтерияси ўтган йилнинг охиридаёқ олдиндан ҳақи тўлаб қўйилган, айтайлик, сув учун ноябрда қарз йўқлиги юзасидан доим шубҳаланади. Бунда ҳеч бир далил-исботимиз уларга кор қилмайди. Коммунал ташкилотларнинг маълумотномаларини талаб қиладилар. Бироқ тўлов учун жавобгарлик квартира соҳибининг зиммасидаку. Коммунал хизмат ходимларининг менга нисбатан даъво-эътирозлари йўқ. Лекин мактаб бухгалтерининг қизимга нисбатан даъво-эътирози бор.\nИш ҳақи тўлаш учун бундай маълумотнома ва тўлов ҳужжатларини талаб қилиш қанчалик асосли?\nАгар улар ноқонуний талаб қўяётган бўлсалар, иш ҳақи тўланмаганлиги учун ким қандай жавобгарликка тортилиши керак?\n– Иш ҳақи ва бошқа тўловларнинг тўланмаслиги фуқаронинг конституциявий ҳуқуқлари бузилиши ҳолларидан бири саналади (ЎзР Конституциясининг 37-моддаси). Фуқароларнинг конституциявий ҳуқуқ ва манфаатлари ҳимояланишини таъминлаш, иш ҳақи ўз вақтида ва тўлиқ тўланиши учун хўжалик юритувчи субъектларнинг жавобгарлигини ошириш мақсадида Вазирлар Маҳкамаси «Иш ҳақи ўз вақтида тўланишига доир қўшимча чора-тадбирлар тўғрисида»ги Қарорни (19.03.2002 йилдаги 88-сон, бундан кейин – 88-сон Қарор) қабул қилди. Унинг 3-бандида белгиланишича, вазирликлар, идоралар, хўжалик бирлашмалари, мулкчилик шаклларидан қатъи назар корхоналар ва ташкилотлар раҳбарлари ходимларга иш ҳақи ўз вақтида ва тўлиқ тўланиши учун шахсан жавоб берадилар.\nХодимларга амалда ҳисоблаб ёзилган, бироқ ўз вақтида тўланмаган иш ҳақи суммаларини иш ҳақи бўйича муддати ўтказиб юборилган қарзлар деб ҳисоблаш лозим.\nМеҳнат кодексининг 161-моддаси биринчи қисмига мувофиқ меҳнатга ҳақ тўлаш муддатлари жамоа шартномаси ёки бошқа локал норматив ҳужжатда белгиланади. У ҳар ярим ойда 1 мартадан кам бўлиши мумкин эмас. Ходимларнинг айрим тоифалари учун алоҳида ҳолларда Ўзбекистон Республикаси Ҳукумати томонидан иш ҳақи тўлашнинг бошқа муддатлари белгилаб қўйилиши мумкин. Ҳақ тўланадиган кун дам олиш куни ёки байрам кунига тўғри келиб қолса, меҳнат ҳақи шу кун арафасида тўланади (Меҳнат кодексининг 161-моддаси иккинчи қисми). Иш берувчи ҳар бир ходимни тегишли даврда унга тўланадиган иш ҳақининг таркибий қисмлари, ушлаб қолинган пул миқдорлари ва унинг асослари, шунингдек тўланадиган умумий пул суммаси тўғрисида мажбурий тартибда ёзма шаклда хабардор қилиши шарт.\nҚонун ҳужжатларида иш ҳақи тўлаш учун қандайдир ҳужжатларни тақдим этиш бўйича талаблар белгиланмаган.\nЎзбекистон Республикаси Прокуратурасига хўжалик юритувчи субъектлар раҳбарларининг иш ҳақини ўз вақтида тўлашнинг амалдаги қонун ҳужжатларига мувофиқ белгиланган тартибига риоя қилиши устидан назоратни кучайтириш вазифаси юклатилган.\nИш берувчи иш ҳақини тўлашнинг белгиланган муддатини ўтказиб юборганда ходим ўз меҳнат ҳуқуқларини ҳимоя қилиш мақсадида иш берувчи амалда жойлашган жойдаги Давлат меҳнат ҳуқуқ инспекциясига ва прокуратура органларига ёки судга мурожаат қилиши мумкин. Текширув давомида ушбу ҳолатлар тасдиқланганда иш берувчи меҳнат тўғрисидаги қонун ҳужжатларини бузганлиги учун маъмурий жавобгарликка тортилиши мумкин. Иш ҳақи бўйича муддати ўтказиб юборилган қарзлар ҳосил бўлган ҳолларда унга нисбатан жиноий жазолашгача жавобгарликка тортиш чоралари қўлланиши мумкин (88-сон Қарорнинг 4-банди).\n2015-03-06 22:25:04, Гость_:\n"Иш ҳақи тўлаш учун бундай маълумотнома ва тўлов ҳужжатларини талаб қилиш қанчалик асосли?" саволига жавоб берилмаган


- Янв 01, 2022\nИнсонни қадрлаш, ёши улуғларни ҳурмат қилиш, ўтганларни яхши ном билан эслаш динимиз кўрсатмаларидандир. Зеро, Пайғамбаримиз соллаллоҳу алайҳи васаллам вафот этган одамни яхшилик билан эслашга буюриб, бундай деганлар:\nИбн Умар розияллоҳу анҳудан ривоят қилинади. Набий соллаллоҳу алайҳи васаллам:\nعَنِ ابْنِ عُمَرَ رَضِي اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: اذْكُرُوا مَحَاسِنَ مَوْتَاكُمْ وَكُفُّوا عَنْ مَسَاوِيهِمْ. رَوَاهُ التِّرْمِذِيُّ وَأَبُو دَاوُدَ.\n"Вафот этганларингизнинг яхшиликларини зикр қилинглар" (Имом Термизий ва Имом Абу Довуд ривояти).\nХалқимизнинг ана шу гўзал қадрияти бугун яна бир бор ўзини намоён қилмоқда. Умрини Ислом дини хизматига атаган, халқимизни маърифатли қилиш йўлида тинмай меҳнат қилган таниқли уламо, фазилатли устоз Усмонхон Темирхон ўғли Алимов раҳимаҳуллоҳ вафот этганларидан буён у кишининг ҳаққига тиловат қилиб, дуо қилаётганларнинг кети узилмаяпти.\nУсмонхон Темирхон ўғли ҳазратлари 2006 йил Ўзбекистон мусулмонлари идорасига раис бўлиб сайланганида, дастлаб халқимизни маърифатли қилиш, кўпроқ илм билан шуғулланиб, элга зиё таратиш зарурлигини таъкидлаган эдилар.\nҲазратнинг бу гаплари сўзлигича қолиб кетмади. Ўзлари бу борада намуна бўлиб, дастлаб “Сўраган эдингиз...” номли рисолаларни таълиф этдилар. Табиийки, савол-жавоб тарзидаги бу рисолалар халқимизга жуда манзур бўлди. Ҳазратнинг “Сўраган эдингиз...” рисолаларидан савол-жавобларни кўплаб нашрлар кўчириб босди.\nҲазрат томонларидан таълиф этилган Қуръони карим маънолари таржимаси ва тафсир китоби – “Тафсири Ирфон” бугунги воқелигимизга мослаб, халқчил тилда, айни чоғда, юксак илмий маҳорат билан таржима ва тафсир этилгани билан янада аҳамиятли бўлмоқда.\nУ кишидан халқимизга “Расулуллоҳнинг муборак васиятлари”, “Расулуллоҳ мўъжизалари”, “Имом Бухорий – муҳаддислар султони”, “Оилада фарзанд тарбияси”, “Ёшлар – келажагимиз”, “IX–XI асрларда Самарқандда калом илмининг ривожланиши”, “Суннат ва ҳадис”, “Илмнинг фазилати”, “Эҳсоннинг фазилати” каби 30 га яқин асар мерос бўлиб қолди.\nРаҳматли муфтий ҳазратлари Расулуллоҳ соллаллоҳу алайҳи ва салламнинг: “Олимнинг обиддан фазли худди ойнинг бошқа юлдузлардан фазлига ўхшайди. Албатта, олимлар анбиёларнинг меросхўрларидир. Албатта, анбиёлар динорни ҳам, дирҳамни ҳам мерос қолдирмаганлар. Албатта, улар илмни мерос қолдирганлар. Ким ўшани олса, улуғ насибани олибди”, деган ҳадисларига мувофиқ (Имом Ау Довуд ва Имом Термизий ривояти) пайғамбарлардан улуғ насибани олиш баробарида уларни халққа, юртимиз мўмин-мусулмонларига етказдилар ҳам.\nУсмонхон ибн Темирхон ҳазратлари ҳаётда ўта самимий, доно, тақводор, камтар ва дуогўй эдилар. Оғир, фитнали, мунозарали вазиятларда ҳам босиқлик ва донолик билан иш юритар, адолат билан қарор қабул қилардилар.\nМарҳум муфтий ҳазратнинг яна гўзал бир фазилатларидан бири – юртимизнинг қайси ҳудудига борсалар, масжидларда намозхонлар билан учрашиб, дилдан суҳбатлашиб, уларга юртимизда диний-маърифий соҳада амалга оширилаётган ислоҳотларнинг гўзал натижалари ҳақида хушхабар берар эдилар.\nҲазрат фақат мамлакатимизда ёки Марказий Осиё давлатларида эмас, балки бутун Ислом оламида таниқли бўлганлар. Хусусан, 2012 йилда Ислом олами уюшмаси таъсис мажлисининг аъзоси ҳамда Бутундунё уламолар кенгаши аъзоси этиб сайландилар.\nУммон Султонлиги Исломий стратегик тадқиқотлар маркази томонидан 2019 йил 30 сентябрда эълон қилинган “Дунёнинг энг нуфузли 500 мусулмони” рўйхатидан муносиб ўрин эгалладилар. У киши ўтган 11 йил давомида ушбу рўйхатдан мустаҳкам жой олганлар.\nРаҳматли муфтий ҳазратлари исломнинг барча илмлари соҳасида тан олинган дунё олимлари қаторидан ўрин олдилар. Ҳазрат Ўзбекистон халқаро ислом академиясининг фахрий доктори унвонига ҳам муносиб бўлдилар. Давлатимиз ва халқимиз олдидаги унутилмас хизматлари, жамиятимизда бағрикенглик ва динлараро тотувлик муҳитининг мустаҳкамланишига қўшган муносиб ҳиссалари учун Давлатимиз Раҳбари томонларидан “Эл-юрт ҳурмати” ордени билан тақдирланган эдилар. Ислом дини маърифатини тарқатиш ва ўзаро ҳамкорликдаги кенг кўламли ишлар учун Россия Федерациясининг Свердловск вилояти мусулмонлари идораси томонидан “Кумуш ярим ой” медали билан тақдирланганлар.\nНабий соллаллоҳу алайҳи васалламнинг:\nإذا مات ابنُ آدمَ انقطع عملُه إلا من ثلاثٍ : صدقةٍ جاريةٍ وعلمٍ ينتفعُ به وولدٍ صالحٍ يدعو له.\n“Қачонки одам боласи ўлса, амали кесилади. Магар уч нарсадан: жорий садақадан, манфаат оладиган илмдан ёки унинг ҳаққига дуо қиладиган солиҳ фарзанддан кесилмайди”, деб айтган ҳадисларига муофиқ ҳаёт тарзини ҳазратимизнинг ҳаёт йўлларида кўришимиз мумкин. Масжид ва мадрасаларнинг ташкил этилиши жорий садақа, шогирд ва асарлар – манфаатли илм ва ҳаққига дуо қиладиган солиҳ фарзанд – ҳазратимизнинг Қуръони каримни ҳифз қилган, илм соҳиблари бўлмиш мураттаб қори ва эл корига хизматда бўлган фарзандларидир.\nБир сўз билан айтганда, инсон эришиши керак бўлган энг юксак мартаба ва ахлоқ бобида намуна бўлган олийжаноб зиё нури эдилар. Мутафаккир олим, муфассир, муҳаддис, тариқат пешвоси ҳазрат Усмонхон Темирхон ўғлининг самарали ва намунали ҳаёти биз ва келгуси авлод ёдида сақланиб қолади. Ўгит ва сабоқлари, илмий асарлари юртимиз мусулмонлари учун манфаатли бўлади инша Аллоҳ.\nМарҳум Усмонхон Алимов ҳазратлари қолдирган илмий меросни муносиб равишда ўрганиш, ёш авлодга етказиш мақсадида марҳум муфтий ҳаётлик чоғларида таълиф этган асарларнинг кенг ўрганиш бўйича амалий саъй-ҳаракатлар олиб борилмоқда.\nАллоҳ субҳанаҳу ва таоло муфтий Усмонхон Темирхон ўғли ҳазратларини дини мубинимиз йўлидаги беқиёс хизматлари, илм-маърифат, зиё тарқатиш йўлидаги тинимсиз меҳнатларини ҳусни қабул айлаб, Ўз мағфирати билан сийласин. Қабрларини жаннат боғларидан қилиб, охиратларини обод қилсин!\n748 марта ўқилди\nДругие материалы в этой категории: « Имом Бухорий мажмуаси тарихини биласизми?\tТасбеҳ ва зикрда ҳаловат бор »